ബെര്‍നാദ ആല്‍ബയുടെ വീട്, നമ്മുടേതും - എസ്. ശാരദക്കുട്ടി | TrueCopy Think | Saradakkutty about The House of Bernarda Alba\nബെര്‍നാദ ആല്‍ബയുടെ വീട്,\nലോർകയുടെ ' ബെർനാദ ആൽബയുടെ വീട് ' എന്ന നാടകത്തെ വീണ്ടും വായിക്കുകയാണ് എഴുത്തുകാരിയായ ശാരദക്കുട്ടി. 1936 ൽ എഴുതിയതാണ് നാടകം. സ്വാതന്ത്ര്യമാഗ്രഹിക്കുന്ന പെൺമക്കളും കർക്കശക്കാരിയായ അമ്മയും തമ്മിലുള്ള നിരന്തര സംഘർഷമാണ് പ്രമേയം. ഈ സംഘർഷം കാലത്തിനും ദേശത്തിനും അതീതമായി എല്ലാ വീടുകളിലും ഏറിയും കുറഞ്ഞും നിലനിൽക്കുന്നുണ്ട്. സ്ത്രീ സ്വത്വത്തിന്റെ പല തരം രൂപങ്ങളെ നാടകത്തിന്റെ പശ്ചാത്തലത്തിൽ വരച്ചിടുകയാണ് ലേഖിക\n25 Apr 2020, 01:13 PM\n"എനിക്ക് ഇവിടെനിന്ന് രക്ഷപ്പെടണം, കടലിനോടു ചേര്‍ന്നുനിന്ന് വിവാഹിതയാകണം, കടലിനോടു ചേര്‍ന്നു നിന്ന്.'\nമരിയ ജോസഫ എന്ന 80 വയസ്സുള്ള വൃദ്ധയാണിങ്ങനെ നിരന്തരം ബഹളമുണ്ടാക്കുന്നത്. അവര്‍ക്ക് കടലിന്റെ സ്വാഭാവികതയിലേക്കും ഇളക്കങ്ങളിലേക്കും പോകണം. അവിടെ വെച്ച് അവര്‍ക്കു വീണ്ടും വിവാഹം കഴിക്കണം. മാര്‍ദ്ദവം നഷ്ടപ്പെട്ടു പോയ തന്റെ വീടിന്റെ സംഹാരോത്സുകമായ നിശ്ചലതയില് ഭ്രാന്തെടുക്കുന്നുണ്ടവര്‍ക്ക്. ബെര്‍നാദയുടെ അമ്മയാണവര്. ബെര്‍നാദ അവരെ ഒരു മുറിയില് പൂട്ടിയിട്ടിരിക്കുകയാണ്. തന്റെ പെണ്‍മക്കളേയും ബെര്‍നാദ അദൃശ്യമായ ചങ്ങലകൊണ്ട് പൂട്ടിയിട്ടുണ്ട്. കൈകാലുകള് ചലിപ്പിക്കാനാകാതെ, ശുദ്ധവായു ശ്വസിക്കാനനുവദിക്കാതെ ആ വീടിന്റെ കട്ടിയുള്ള ചുവരുകള് കൊണ്ട് ബെര്‍നാദ സ്വേച്ഛാധിപത്യത്തിന്റെയും കാര്‍ക്കശ്യത്തിന്റെയും കോട്ടയുണ്ടാക്കി പെണ്‍മക്കളെ 'സംരക്ഷി'ക്കുന്നു. ആ സ്ത്രീ ഉച്ചരിക്കുന്ന ആദ്യത്തെയും അവസാനത്തെയും വാക്ക് Silence എന്നാണ്. സ്വേച്ഛാധിപതികള്‍ക്ക് ഏറ്റവും പ്രിയപ്പെട്ട വാക്കാണത്.\nഫെദറികോ ഗാര്‍സിയ ലോര്‍ക\nഈ നാടകം വായിക്കുമ്പോള് ഞാന് ലോകാരംഭം മുതലറിഞ്ഞിട്ടുള്ള അമ്മമാരെയും പെണ്മക്കളെയും കുറിച്ചാണ് ആലോചിക്കുന്നത്. ലോകത്തെ ഏതെങ്കിലും നാട്ടില് അമ്മമാര് പെണ്‍മക്കളോട് അമ്മയെന്ന നിലയ്ക്കല്ലാതെ, പെണ്ണെന്ന നിലയ്ക്കുള്ള സ്വന്തം കാഴ്ചപ്പാടുകളോ അനുഭവങ്ങളോ ചര്‍ച്ച ചെയ്യാറുണ്ടോ? ഉണ്ടെങ്കില് തന്നെ തന്റെ ദുരനുഭവങ്ങളിലൂടെ താന് നേടിയെടുത്ത ആ സ്ത്രീപക്ഷക്കാഴ്ചകള്‍ക്കനുസൃതമായി, അവ പ്രായോഗികമാക്കിക്കൊണ്ടേ നീ ജീവിക്കാവൂ എന്ന് പെണ്‍മക്കളെ പരിശീലിപ്പിക്കാറുണ്ടോ? അമ്മയ്ക്കല്ലാതെ മറ്റാര്‍ക്കും അതിനു കഴിയില്ല എന്നറിയാമെങ്കിലും നെടുവീര്‍പ്പിട്ടു കൊണ്ട്, 'മാതൃകാ സ്ത്രീജീവിതം' എന്ത് എന്നു മാത്രം അവര്‍ക്കു പറഞ്ഞു കൊടുക്കുന്ന അമ്മമാരാണ് ഏറെയും. മാട്രിയാര്‍ക്കല് ശാഠ്യങ്ങള് കഠിനമാണ്, അതിന്റെ വൈകാരികമായ അടിയൊഴുക്കുകള് ക്രൂരമാണ്. ഏതു സ്വേച്ഛാധിപതിക്കും ഉണ്ടാകും നിര്‍ദ്ദയമായ മറ്റു ചില പൂര്‍വ്വകാല അടിച്ചേല്‍പിക്കലുകളുടെ സ്മരണകളും തിക്താനുഭവങ്ങളും അതില് നിന്നുണ്ടാകുന്ന സ്വയം ന്യായീകരണങ്ങളും. അതു കൊണ്ടു തന്നെ ബെര്‍നാദ ആല്‍ബ ഞാനുമാണ്, നിങ്ങളുമാണ്. ആ വീട് നമ്മുടേതുമാണ്. പിഞ്ഞിപ്പഴകിയ, കര്‍ക്കശാചാരങ്ങളുടെ സംഭരണികളായി വീടുകളെ സംരക്ഷിച്ചു നിര്‍ത്തുന്നതില് അമ്മമാര്‍ക്കുള്ള വലിയ പങ്കിനെ ഓര്‍മ്മിപ്പിക്കുന്ന നാടകമാണ് 'ബെര്‍നാദ ആല്‍ബയുടെ വീട്'.\nദി ഹൗസ് ഓഫ് ബെര്‍നാദ ആല്‍ബെയുടെ പോസ്റ്ററുകള്\nഅമ്മ- മകന് ബന്ധത്തിലില്ലാത്ത സംഘര്‍ഷങ്ങളാണ് അമ്മ-മകള് ബന്ധത്തിലുള്ളത്. മകള് വളര്‍ന്നു വരുന്തോറും ആ ബന്ധം കൂടുതല് ഇരുണ്ടതും അതിന്റെ അടരുകള് കൂടുതല് സങ്കീര്‍ണ്ണവും ആകുന്നു. മുതിര്‍ന്ന് വരുന്ന ഏതോ ഘട്ടത്തില് ആണ്‍മക്കളെ മറ്റൊരു വ്യക്തിത്വമായി കണ്ടു തുടങ്ങുന്ന അമ്മമാര് പക്ഷേ, മകളെ അങ്ങനെ ഒരു സ്വതന്ത്ര വ്യക്തിയായി അംഗീകരിക്കാന് തയ്യാറാകുന്നില്ല. തങ്ങളുടെ തുടര്‍ച്ചയോ നിഴലോ മുറിച്ചു മാറ്റാനാകാത്ത തങ്ങളുടെ ഒരവയവമോ എന്ന മട്ടില് അവര് പെണ്‍മക്കളെ തങ്ങളോട് തുന്നിച്ചേര്‍ത്തുവെയ്ക്കുന്നു. അമ്മയുടെ ചേലത്തുമ്പിലെ കിന്നരിയാണ് മകള് എന്നവര് അഭിമാനിക്കുന്നു. മകള്‍ക്കും അമ്മയ്ക്കും ഇടയിലെ ഒരിക്കലും തീരാത്ത സംഘര്‍ഷങ്ങളെക്കുറിച്ച് സാഹിത്യവും അധികമൊന്നും ചിന്തിച്ചിട്ടില്ല. നിശ്ചയിച്ചുറപ്പിക്കപ്പെട്ട ചുവടുകളുടെ വിപരീത ദിശയിലേക്കും പെണ്‍കുട്ടികള് ചലിച്ചുതുടങ്ങുന്ന നൃത്തകാലമാണ് അവളുടെ കൗമാരകാലം. അതിന്റെ താളാത്മകമായ പദചലനങ്ങള് വീടിനു പുറത്തേക്കു നീളാനുള്ള സാധ്യതകളാണ് ഏറെയും. വീടുവിട്ടു പോകണമെന്നുള്ള സ്വാതന്ത്ര്യബോധമുദിച്ചു തുടങ്ങുന്നതാണ് കൗമാരകാലഘട്ടത്തിന്റെ പ്രേരണയും പ്രത്യേകതയും. ഓരോ പെണ്‍കുട്ടിയും അമ്മയുമായുള്ള ശ്വാസം മുട്ടിക്കുന്ന ബന്ധനത്തില് നിന്നുള്ള വിടുതലാണ് ഈ സമയത്ത് ആഗ്രഹിക്കുക. സ്വാശ്രയത്വവും സ്വയം ഭരണാവകാശവും അമ്മയില് നിന്ന് വ്യതിരിക്തമായി ഒരു വ്യക്തി എന്ന നിലയിലുള്ള അംഗീകാരവും പെണ്‍മക്കള് ആഗ്രഹിച്ചു തുടങ്ങുന്ന കാലം അതിരില്ലാത്ത സംഘര്‍ഷങ്ങള് നിറഞ്ഞതാണ്. പല വീടിന്റെയും സമാധാനം നശിപ്പിക്കുന്നത് ഈ അമ്മ-മകള് ദ്വന്ദ്വത്തിലെ സംഘര്‍ഷാത്മകതയാണ്. പെണ്‍കുട്ടികളുടെ എല്ലാ നൈസര്‍ഗ്ഗിക ചോദനകളെയും സന്തോഷങ്ങളെയും വീടുകള് ഉടച്ചും തകര്‍ത്തും കളയുന്നു. പാരമ്പര്യത്തെ, കേടുപാടില്ലാതെ പെണ്‍മക്കള്‍ക്കു മേല് അടിച്ചേല്‍പ്പിക്കാനുള്ള പദവിയാണ് എല്ലാക്കാലത്തും എല്ലാ ലോകത്തും മാതൃത്വം.\nവീട്, പെണ്‍കുട്ടികള്‍ക്ക് സ്വാതന്ത്ര്യത്തിന്റെയോ സൗന്ദര്യാവിഷ്‌കാരങ്ങളുടെയോ ഒരു ഇടമാണോ? അതോ സുരക്ഷിതമെന്ന ഭാവേന കുറെയാളുകള്‍ക്ക് ജീവിച്ചു തീര്‍ക്കാനുള്ള ഒരു ചട്ടക്കൂടു മാത്രമോ? 1936ല് ഫെദറികോ ഗാര്‍സിയ ലോര്‍ക തന്റെ 'ബെര്‍നാദ ആല്‍ബയുടെ വീട്' ( House of Bernarda Alba ) എന്ന നാടകത്തിന് ഉപശീര്‍ഷകം നല്‍കിയത് 'സ്‌പെയിനിലെ ഗ്രാമങ്ങളില് ജീവിക്കുന്ന സ്ത്രീകളെക്കുറിച്ചുള്ള നാടകം'എന്നാണ്. നൂറ്റാണ്ടുകളോളം വിശുദ്ധജീവിതം നയിക്കാനും ത്യാഗത്തിന്റെ ദേവതകളായി നിലനില്‍ക്കാനും സ്ത്രീകള് നിര്‍ബന്ധിതരായിരുന്ന ഒരു സമൂഹത്തില് ഏതൊക്കെത്തരം മാനസിക വൈകല്യങ്ങള്‍ക്ക് അവര് അടിമകളായിത്തീരും, എന്തെല്ലാം മടുപ്പുകളിലൂടെയായിരിക്കും അവര് കടന്നു പോയിട്ടുണ്ടാവുക എന്നു പറയുവാനാണ് ഈ നാടകത്തിലൂടെ ലോര്‍ക്ക ശ്രമിക്കുന്നത്. പുറമേയുള്ള വായനയിലും ഉപരിതല ക്രിയാംശത്തിലും നാടകം പ്രശ്‌നങ്ങളെ ബോധപൂര്‍വ്വം ലളിതവത്കരിക്കുന്നതു പോലെ തോന്നാം. അങ്ങനെ സുതാര്യമെന്നു തോന്നിപ്പിക്കുന്നതാണല്ലോ ഓരോ വീടിന്റെയും ഘടന. എന്നാല് സൂക്ഷ്മമായ സാദൃശ്യങ്ങളിലൂടെയും സമാനതകളിലൂടെയും രൂപകങ്ങളിലൂടെയും നാടകം നമ്മുടെയൊക്കെ വീടിന്റെ അകത്തളങ്ങളിലെ അക്രമാത്മകതകളിലേക്കും സങ്കീര്‍ണ്ണതകളിലേക്കുമാണ് കടക്കുന്നത്. അലങ്കോലപ്പെടുന്നതിന്റെ, തകരുന്നതിന്റെ, അകമേ നിന്നും പുറമേ നിന്നുമുള്ള സമ്മര്‍ദ്ദങ്ങളുടെ തനിയാവര്‍ത്തനങ്ങള് മാത്രമാണവിടെ കാണുക.\nബ്രിഗ്ഹാം യങ് യൂണിവേഴ്‌സിറ്റിയിലെ സ്‌നോ ബ്ലാക്ക് ബോക്‌സ് തീയേറ്ററില് 'ബെര്‍നാദ ആല്‍ബയുടെ വീട്' കളിച്ചപ്പോള്. 2007-യിലെ ചിത്രം.\nക്രൂരവും കര്‍ക്കശവുമായ നിയന്ത്രണത്തിന് കീഴില് കഴിയുന്ന ഒരു പെണ്‍വീടാണത്. അഥവാ അന്നത്തെ സ്‌പെയിനിലെ ഓരോ വീടും അങ്ങനെയായിരുന്നിരിക്കണം. വീട്ടിലുള്ള മറ്റുള്ളവരെ കൊണ്ട് തന്റെ തല തിരിഞ്ഞ നിലപാടുകള് അംഗീകരിപ്പിക്കാതെ ബെര്‍നാദ അടങ്ങില്ല. 'പിതൃ 'ആധിപത്യത്തോളം തന്നെ വിധ്വംസകവും വിനാശകരവുമായ 'മാതൃ'ആധിപത്യം (matriarchy) കേടുപാടില്ലാതെ നിലനിര്‍ത്താന് എന്തൊക്കെ ചെയ്യാമോ അതെല്ലാമവര് ചെയ്യും. കഠിനമാണ് ബെര്‍നാദയുടെ വീടിന്റെ നിയമങ്ങള്. ഫലത്തില് ബെര്‍നാദ ആല്‍ബ തന്നെയാണ് അവരുടെ വീട്. അവരുടെ വികലമായ, ചിതറിത്തെറിച്ച മാനസികനിലയുടെ ഘനീഭൂതരൂപം. അവിടെയാണ് ആ മനോനിലയുടെ തന്നെ പല തരത്തിലുള്ള പ്രതിരൂപങ്ങളായ അഞ്ചു പെണ്മക്കള് ജീവിക്കുന്നത്. വീടുകളില് എങ്ങനെയാണ് സാഡോ മസോക്കിസവും ഒളിഞ്ഞുനോട്ടവും ഏറി നില്‍ക്കുന്നതെന്നറിയാന് ഇവിടേക്കൊന്നു കയറി നോക്കിയാല് മതി.\nസദാ കുപിതയും വെറുപ്പു ശ്വസിച്ചു നടക്കുന്നവളുമായ ബെര്‍നാദ, സദാചാര ശാഠ്യങ്ങള് ഭക്ഷിച്ച് ഭ്രാന്തെടുത്തുഴറുകയാണ്. എത്രമാത്രം താറുമാറാക്കപ്പെട്ടിരിക്കുന്നു തന്റെ വീടെന്ന് അവരറിയുന്നതേയില്ല. പച്ചപ്പുകളെയും ഉറവകളെയും മുഴുവന് നശിപ്പിക്കുന്ന കാട്ടുതീ പോലെ അവിടെ അസൂയയും വെറുപ്പും വ്രണങ്ങളും പടരുന്നു. പെണ്ണിന്റെ വിശുദ്ധി മാത്രമാണ് ഈയമ്മയുടെ ഏക ആകുലത. ഇവര് സൃഷ്ടിക്കുന്ന ഈ വിഷമവൃത്തത്തില് നിന്ന് മറ്റുള്ളവര്‍ക്ക് പുറത്തു കടക്കാനാകുന്നില്ല. ഒരേ സമയം ബെര്‍നാദ ആല്‍ബ, സാമ്പ്രദായികശീലങ്ങള്‍ക്കനുസരിച്ച് പ്രവര്‍ത്തിക്കുന്ന ഒരു 'മാതൃ'കാരൂപവും വ്യക്തിപരതകള്‍ക്കപ്പുറത്തേക്ക് പോകുന്ന ഒരു സമഷ്ടിരൂപമോ പൊതുരൂപമോ കൂടിയുമാണ്. പെണ്‍മക്കളുടെ പേരുകളെന്തായാലും അവരെല്ലാം ഒരു പൊതു സ്വഭാവത്തെയാണ് കുറിക്കുന്നത്. അവരെല്ലാം പരസ്പര പ്രതിഫലനങ്ങള് കൂടിയാണ്.\nആണുങ്ങളില്ലാത്ത ലോകം ഒരു മികച്ച പെണ് ലോകമാകണമെന്നില്ല, തലമുറകളോളം പഴക്കമുള്ള ആ ആധിപത്യ മൂല്യങ്ങള് ഇത്രമാത്രം കറപിടിച്ചും ഉണങ്ങിയും വീടിന്റെ ചുമരുകളിലെല്ലാം പറ്റിപ്പിടിച്ചു കിടക്കുമ്പോള്. അമ്മയെന്ന പദവി, തന്റെ അധികാരവും പ്രതിഛായയും നിലനിര്‍ത്തുവാനുള്ള വലിയ ഉപാധിയായാണ് ബെര്‍നാദ കാണുന്നത്. അമ്മയുടെ ഏറ്റവും ശക്തയായ തുടര് പ്രതിയോഗിയാണ് ഇളയ മകള് അദേല. അമ്മയുടെ ഏകാധികാര പ്രവണതകളില് നിന്ന് വിടുതല് നേടുവാനുള്ള കൗമാര സഹജമായ പ്രേരണകള് ഏറ്റവും സ്‌ഫോടനാത്മകമായി പ്രവര്‍ത്തിക്കുന്നത് അദേലയിലാണ്. നേരിട്ടുള്ള യുദ്ധമാണ് അവര് തമ്മില് നടക്കുന്നത്. അമ്മയില് നിന്നുണ്ടാകുന്ന നീണ്ടു നില്‍ക്കുന്നതും വേദനാജനകവുമായ പീഡാനുഭവങ്ങള് കൗമാര പ്രായത്തില് പെണ്‍കുട്ടികള് നേരിടുന്ന ഒരു ഗുരുതരമായ വെല്ലുവിളി തന്നെയാണ്. സ്വത്വത്തെ, ശരീരത്തെ, അഹംബോധത്തെ, ഒക്കെ സ്വതന്ത്രമാക്കാനും അതിലൂടെ സ്വാധികാരത്തിലേക്കും സമ്പൂര്‍ണ്ണ വ്യക്തിത്വത്തിലേക്കും ലൈംഗികതയിലേക്കും പരിണമിക്കാനുമുള്ള ഒരു പെണ്‍കുട്ടിയുടെ കുതറലാണ് അദേലയില് കാണാനാകുന്നത്. അവള്‍ക്കൊരു കാമുകനുണ്ട്. ആ വീട്ടിലെ അഞ്ചു പെണ്‍കുട്ടികളും ഒരേ പോലെ ആഗ്രഹിക്കുന്ന പെപ്പെ എന്ന സുമുഖനായ യുവാവ്.\nപെപ്പെക്കു വേണ്ടി സഹോദരിമാര് തമ്മില് കലഹങ്ങളുണ്ട്. വിധ്വംസകമായ അസൂയയും വാശിയുമുണ്ട്. സ്വേച്ഛാധികാരത്തിന്റെ പ്രതിരൂപമായ അമ്മയാണ് അവിടെയും അവരുടെ ഇച്ഛകള്‍ക്ക് പ്രതിബന്ധം.\nഎഴുത്തിന്റെ തുടക്കകാലം മുതലേ മനുഷ്യാവസ്ഥ തീര്‍ത്തും ദുരന്തപൂര്‍ണ്ണമാണെന്നൊരു കാഴ്ചപ്പാടാണ് ലോര്‍കയ്ക്ക് ഉണ്ടായിരുന്നത്. സഹജമായ ആര്‍ജവം, സത്യസന്ധത, ആത്മനിര്‍വൃതി, അതിജീവനം എന്നിവയ്ക്ക് വേണ്ടിയുള്ള വ്യക്തിയുടെ പോരാട്ടങ്ങള്‍ക്ക് പ്രതിബന്ധമായുള്ള സമൂഹത്തിന്റെ പരിമിതസാഹചര്യങ്ങള്‍ക്കെതിരെയുള്ള പ്രതിഷേധമാണ് അദ്ദേഹത്തിന്റെ കലയുടെ അടിസ്ഥാനവിഷയം. അനാദര്‍ശപരവും അരാഷ്ട്രീയവും അടിസ്ഥാനപരവുമായൊരു മാര്‍ഗ്ഗത്തിലൂടെയുള്ള സ്വാതന്ത്ര്യം - അതാണ് ലോര്‍കയുടെ മൗലികമായ പ്രമേയം. പ്രകൃത്യനുസരണമായ വ്യവസ്ഥകള്‍ക്കുള്ളിലുള്ള സ്വാതന്ത്ര്യം, സാമൂഹികക്രമത്തിനുള്ളിലുള്ള ഒരു നിര്‍വ്വഹണം അതാണ് ലോര്‍കയുടെ ലക്ഷ്യം. മൗലികമായ ഈ അവകാശത്തിന്, വ്യക്തിപരവും സാമൂഹികവുമായ ഇച്ഛകളും അവസ്ഥകളും വെല്ലുവിളി ഉയര്‍ത്തുന്നിടത്താണ് ലോര്‍കയുടെ ദുരന്തബോധം ഉണരുന്നത്. അങ്ങനെ വരുമ്പോള് ബെര്‍നാദ ആല്‍ബയെ വെറും പെണ്‍മനസ്സിന്റെ ആവിഷ്‌കരണമായി കാണുന്നത് പരിമിതമായ കാഴ്ചയാകും. സ്വാതന്ത്ര്യത്തിനുവേണ്ടിയുള്ള നായികയുടെ അദമ്യമായ വാഞ്ഛയും മാതൃ-പുത്രീ കലഹവും തമ്മിലൊരു ബന്ധം സ്ഥാപിക്കാന് ശ്രമിക്കുകയാണ് നാടകകൃത്ത്. മാതൃരൂപത്തിന്റെ സ്വാഭാവികമായുള്ള പരിപാലന/ശിക്ഷണവും സ്വത്വബോധത്തിനു വേണ്ടിയുള്ള മകളുടെ അന്തര്‍ലീനമായ ആവശ്യവും തമ്മിലുള്ള കലാപത്തിലൂടെ മനുഷ്യാവസ്ഥയുടെ ദുര്‍ഘടതകളിലേക്കാണ് ലോര്‍ക നമ്മെ കൊണ്ടുപോകുന്നത്. അങ്ങനെ സ്ത്രീലൈംഗികതയുടെ മാനസികമായ സങ്കീര്‍ണതകളെ തന്റെ ദുരന്തബോധത്തിന്റെ അരങ്ങിലേക്ക് തീവ്രമായി എടുത്തുവെക്കുകയാണ് അദ്ദേഹം.\nപെണ്ണുങ്ങള്‍ക്കു തമ്മില് സംസാരിക്കാന് പരസ്പരം മനസ്സിലാകുന്ന ഒരു പൊതു ഭാഷയില്ലെന്നതാണ് ഈ വീടിനെ വന്ധ്യംകരിക്കുന്ന പ്രധാന ഘടകം. ബെര്‍നാദയുടെ മര്യാദകെട്ട രീതികളും തുളച്ചുകയറുന്ന ശബ്ദവുമാണ് ആ വീടിന്റെ മുഖമുദ്ര. സ്ത്രീകളില് അസ്വാഭാവികമെന്നു നമ്മള് പൊതുവെ കരുതുന്ന അക്രമം, നീരസം, വൈരം എന്നിവയാണ് ഈ വീടിന്റെ ആയുധങ്ങള്. ഇച്ഛകളില് നിന്നും ചോദനകളില് നിന്നും കാമനകളില് നിന്നും അടിച്ചകറ്റപ്പെടുന്ന സ്ത്രീകള്, വാഴ്ത്തപ്പെട്ട സ്‌ത്രൈണ ഗുണങ്ങളില് നിന്നും അകന്നു പോവുക തന്നെ ചെയ്യും. കോപോന്മത്തരും വഴക്കാളികളും വിശ്വാസ വഞ്ചകികളുമായ സ്ത്രീകള് എന്നത് സാമൂഹികാവസ്ഥകളില് നിന്ന് ഉരുവപ്പെടുന്ന ഒരു സാധ്യത തന്നെയാണ്.\nഅവിടെ അകത്തെ മുറിയില് അടയ്ക്കപ്പെട്ടു കിടക്കുന്ന, ഓര്‍മ്മ നഷ്ടപ്പെട്ട മരിയ ജോസഫ, സ്വാതന്ത്ര്യവും സ്വപ്നങ്ങളും നിഷേധിക്കപ്പെട്ട് പരസ്പരം വെറുത്തു ജീവിക്കുന്ന മുപ്പതില് താഴെ 22 നു മുകളില് പ്രായമുള്ള അവിവാഹിതകളായ5പെണ്‍കുട്ടികള്. ഇവര്‍ക്കാര്‍ക്കുമിടയില് ആഹ്ലാദത്തിന്റെയോ സ്ത്രീസഹജ ഉന്മാദങ്ങളുടെതോ ആയ സംവേദനങ്ങളൊന്നും തന്നെ നടക്കുന്നില്ല. എപ്പോഴൊക്കെ വീട്ടിലെ തടവുമുറിയില് നിന്നു പുറത്തു കടക്കുവാന് കഴിയുന്നുവോ അപ്പോഴൊക്കെ, 'എനിക്കിവിടെ നിന്നു രക്ഷപ്പെടണം മറ്റൊരു വിവാഹം കഴിച്ചു സന്തോഷമായി ജീവിക്കണം' എന്ന് പിറുപിറുക്കുന്ന മരിയ ജോസഫ സ്വാഭാവികമായ ജീവിതാസക്തിയെക്കുറിച്ചാണ് പുലമ്പുന്നത്.\nഅവര്‍ക്ക് മാത്രമാണാ വീട്ടില് കടലിനെയും അതിന്റെ വന്യതയെയും തനിക്കാവശ്യമുണ്ടെന്ന്, അവിടെ വെച്ച് തനിക്കു വിവാഹിതയാകണമെന്ന് ഉറക്കെ പറയുവാന് കഴിയുന്നത്. പെണ്‍മക്കളുടെ ജീവിതമിങ്ങനെ മരുഭൂമിയാക്കരുതെന്ന് പ്രവചന സ്വരത്തില് മരിയ ജോസഫ ബെര്‍നാദയോട് പറയുന്നുണ്ട്. അതു കേള്‍ക്കുമ്പോള് ഭയന്നിട്ടെന്ന പോലെ അമ്മയെ ബെര്‍നാദ വീണ്ടും പൂട്ടിയിടുന്നു. തെരുവിലെ ശബ്ദം കേള്‍ക്കുമ്പോഴും വഴിപോക്കരെ കാണുമ്പോഴും പ്രായം തികഞ്ഞ പെണ്‍മക്കള് ജനാലക്കരികിലേക്ക് ഓടുമ്പോഴും ബെര്‍നാദക്ക് ഭ്രാന്തെടുക്കുകയും അവരെ അകത്തേക്ക് ഓടിക്കുകയും ചെയ്യുന്നുണ്ട്. മകളുടെ കാമുകനെ വെടിവെച്ചു കൊല്ലുവാന് ശ്രമിക്കുമ്പോഴും മകള് ആത്മഹത്യ ചെയ്യുമ്പോഴും ആ സ്ത്രീ വിശ്വസിപ്പിക്കാന് ശ്രമിക്കുന്നതും ആശ്വസിക്കുന്നതും ഉറക്കെ വിളിച്ചു പറയുന്നതും 'എന്റെ മകള് മരിക്കുമ്പോഴും കന്യകയായിരുന്നു അവളെ ഒരു വിശുദ്ധ യെപ്പോലെ അണിയിച്ചൊരുക്കൂ' എന്നാണ്. നല്ലതിനോ ചീത്തക്കോ ആകട്ടെ, ഒരു പരീക്ഷണത്തിനു തയ്യാറാകാത്ത, എന്തിനോടും അടിയറവു പറഞ്ഞു മാത്രം ശീലിച്ച അമ്മമാര്‍ക്ക്, അവരല്ലാതെ മറ്റൊന്നുമാകാന് കഴിയില്ല. ലോകത്തിന്റെ വെല്ലുവിളികളെ നേരിടാന് തയ്യാറായി നില്‍ക്കുന്ന കൗമാരത്തിന് അവരില് നിന്ന് ഒന്നും പഠിക്കുവാനുമില്ല. മനുഷ്യര് മറ്റുള്ളവരെ സ്വതന്ത്രരായി ജീവിക്കാന് അനുവദിച്ചില്ലെങ്കില് അവര് നരഭോജികളായി മാറും എന്ന ഡോറിസ് ലെസ്സിങ്ങിന്റെ വാക്കുകള് അമ്മ എന്ന നിലയില് ഞാന് മനസ്സില് കുറിച്ചിടുന്നു.\nജീവിതത്തില് ലഭിക്കാവുന്നതില് വെച്ചേറ്റവും കഠിനമായ ശിക്ഷ ഒരു പെണ്ണായി ജനിക്കുന്നതാണെന്ന് ബെര്‍നാദയുടെ അമേലിയ എന്ന മകള് പറയുന്നുണ്ട്. മുത്തശ്ശിയായ മരിയ ജോസഫയുടെ പുതുതലമുറയോടുള്ള ഒരു കടുത്ത നിര്‍ദ്ദേശം 'നിങ്ങളിറങ്ങിപ്പോകൂ സ്വതന്ത്രമായി ജീവിക്കൂ' എന്നു തന്നെയാണ്. ഭൂതകാലത്തിന്റെ വ്യാജ മാതൃകകളെ തകര്‍ക്കാനാണ് ഈ വൃദ്ധ, യുവതലമുറയോടാവശ്യപ്പെടുന്നത്. നൂറ്റാണ്ടുകള്‍ക്കു മുന്‍പ് മുതല്, ജീവിക്കാനാഗ്രഹിച്ച് മരിച്ചു പോയവരായ എത്രയോ സ്ത്രീകളുടെ വരെ ശബ്ദമാണ് മരിയ ജോസഫയില് കേള്‍ക്കുന്നത്.\nഈ വീട്ടിലേക്കു കയറുമ്പോഴേ നമുക്കു ശ്വാസം മുട്ടിത്തുടങ്ങും. നാടകമരങ്ങേറുന്നത് നമ്മുടെയുള്ളില്‍ത്തന്നെയാണ്.\nപുറമേ മൃദുലമെന്നു തോന്നിക്കുന്ന നമ്മുടെയൊക്കെ വീടുകള്‍ക്ക് ഉള്ളിലെന്തൊരു പരുപരുപ്പാണ്. പെണ്ണിന്റെ ചാരിത്ര്യവും അച്ചടക്കവുമാണേറ്റവും വലിയ അന്തസ്സെന്നും സ്ത്രീലൈംഗികതയോളം കൊടിയ പാപമില്ലെന്നും കരുതുന്ന ആ വീട് നമ്മുടേതു കൂടിയല്ലെന്ന് എങ്ങനെ പറയാനാകും? അടിച്ചമര്‍ത്തലിനും സ്വാതന്ത്ര്യത്തിനുമിടയിലെ നിശ്ശബ്ദതയാണല്ലോ അവിടങ്ങളില് സദാ പൊട്ടിത്തെറിക്കാന് തയ്യാറായി നില്‍ക്കുന്നത്. 'എന്റെയച്ഛന്റെ കാലത്തും മുത്തച്ഛന്റെ കാലത്തും ഇവിടെയിങ്ങനെയൊക്കെത്തന്നെയായിരുന്നു' എന്ന ബെര്‍നാദയുടെ ഉറക്കെയുള്ള പ്രഖ്യാപനങ്ങള് ഇനിയും അതങ്ങനെ തന്നെ തുടരേണ്ടതാണെന്നുള്ള ശാസനം കൂടിയാണ്. എത്രമാത്രം പരിചിതമാണ് നമുക്ക് ഈ വാക്കുകള്!\nവ്യക്തിപരമായി പറഞ്ഞാല്, എന്റെ സ്വാതന്ത്ര്യബോധത്തെ ഭയന്നിരുന്ന എന്റെ അമ്മ, അതിലും ശക്തയായി എന്നിലുണ്ടെന്ന് ഞാന് തിരിച്ചറിയുന്നത് എന്നെക്കാള് സ്വാതന്ത്ര്യ മോഹിയായ ഒരു മകളുടെ സാന്നിധ്യത്തിലാണ്. എന്റെ അമ്മ എന്നെ ഭയന്നതെന്തിനായിരുന്നുവെന്ന് അവളാണെനിക്കു മനസ്സിലാക്കിത്തരുന്നത്. എന്നിലെ ബെര്‍നാദയെ കൊന്നുകളയാനെനിക്കെന്നാണ് കഴിയുക എന്ന് ഈ നാടകം എന്നെ നോക്കി ചോദിക്കുന്നു. ബെര്‍നാദയുടെ വീട്ടിലല്ല. യഥാര്‍ഥ മാനസിക രോഗി എന്റെയും കൂടിയുള്ളിലാണെന്ന് ഭയപ്പെടുത്തുന്നുണ്ട് ഈ നാടകം. എല്ലാ ദേശങ്ങളില് നിന്നും എല്ലാ ഭാഷകളില് നിന്നും എല്ലാ കാലങ്ങളില് നിന്നും അമ്മമാര് ആവര്‍ത്തിക്കുന്ന ഒരേ ഈണത്തിലുള്ള ആ വാക്കുകള് തന്നെയാണ് ബെര്‍നാദയിലൂടെ കേള്‍ക്കുന്നത്. പെണ്ണിനെക്കുറിച്ചുള്ള ചിന്തകളില് 1936ല് അരങ്ങേറിയ ഈ നാടകത്തില് പറയുന്നതില് നിന്ന് വലിയ ദൂരമൊന്നും നാം സഞ്ചരിച്ചിട്ടില്ല. മകളെ പൊറുപ്പിക്കാത്ത ഓരോ അമ്മയും ബെര്‍നാദ ആല്‍ബ തന്നെ. വളര്‍ന്നു വരുന്ന മകളുടെ ശരീരവും ചിന്തയും ബോധവും വികാരങ്ങളും എങ്ങനെയൊക്കെയാണ് ഓരോ അമ്മയെയും ഭീരുവും ഭ്രാന്തിയുമാക്കി മാറ്റുന്നത.് ഈ യുദ്ധത്തില് പരാജയപ്പെടുന്ന ഓരോ സ്ത്രീയും ബെര്‍നാദയാകുന്നു. അതിരുകള് മറികടക്കുന്നവരിലെ സ്വാഭാവികോര്‍ജ്ജത്തെ അവര് ഭയക്കുന്നു.\nഇതൊക്കെ മനസ്സിലാക്കുവാന് അത്തരം വീടുകളില് വസിച്ചതുകൊണ്ടു മാത്രം കാര്യമില്ല. നമ്മളെ പൊതിയുന്ന വായുവിലെ രോഗാണുക്കളും ദുര്‍ഗന്ധവുമൊന്നും അതിനുള്ളില് കഴിയുമ്പോള് നമുക്കു തിരിച്ചറിയാനാവില്ല. നാടകമെന്ന മാധ്യമത്തിന്റെ ശക്തി അവിടെയാണ് വെളിപ്പെടുന്നത്. സമൂഹം നേരിടുന്ന സ്വത്വപ്രതിസന്ധികളെ എല്ലാക്കാലത്തും മറികടക്കാന് ശക്തിപ്പെടുത്തുന്നത് എഴുത്തുകാരുടെ ധിഷണാപരമായ ജാഗ്രതയാണ്. ഇടപെടലുകളാണ്. അവരുടെ ആ വര്‍ധിച്ച ബാധ്യതയാണ്. പുരുഷ കേന്ദ്രീകൃത മൂല്യങ്ങളെ ഊട്ടിയുറപ്പിച്ച് തട്ടുകേടുകളില്ലാതെ നിലനിര്‍ത്തുകയും ആന്തരിക ബാഹ്യ സമ്മര്‍ദ്ദങ്ങള്‍ക്കടിപ്പെട്ട് സ്വയം മാനസിക രോഗികളായി മാറുകയും ചെയ്യുന്ന പെണ്ണുങ്ങളെ അപഗ്രഥിക്കുകയാണ് ലോര്‍ക്കയുടെ ഈ നാടകം. മൂല്യപരമായ മുന്‍വിധികളാണ് പൊതുവില് സ്ത്രീകളെ നിയന്ത്രിക്കുന്നത്. പുറത്തുനിന്നൊരു തരി കാറ്റുപോലും ആ വീടിന്റെ അകത്തേക്കു കയറാന് അവര് അനുവദിക്കില്ല. അവിടെ ഞാന് എന്നെയും കാണുന്നു.\nഒരാണിനോടുള്ള ആഗ്രഹത്തില്, ശരിതെറ്റുകളെ കുറിച്ചുള്ള ഭീതികളില്, അതുണ്ടാക്കുന്ന ആന്തരിക ബാഹ്യസമ്മര്‍ദ്ദങ്ങളില് അവിടെ എല്ലാത്തരം മാനുഷികതകളും, ബന്ധങ്ങളും ഇല്ലാതാവുകയാണ്. അവരെ അമര്‍ത്തി നിര്‍ത്തുന്ന കര്‍ക്കശമായ ആചാരങ്ങള് തന്നെയാണ് ആ മേല്‍ക്കൂരയും കടുപ്പമേറിയ ചുവരുകളും അടഞ്ഞ ജനാലകളും വാതിലുകളും. ഇത്തരം സാഹചര്യങ്ങളില് തങ്ങളനുഭവിക്കുന്ന മുരടിപ്പുകള് ഒക്കെ സ്വയം ഒന്നു വിശകലനം ചെയ്യാനും ആ വിശകലനത്തില് നിന്ന് നേടിയെടുക്കേണ്ട പരിണാമോര്‍ജ്ജത്തെക്കുറിച്ച് വായനക്കാരെ ചിന്തിപ്പിക്കാനുമുള്ള പ്രേരണയാകുന്നുണ്ട് നാടകം. ഇതിന്റെ അന്ത്യമെന്താകുമെന്നറിയുവാനുള്ള സംഘര്‍ഷം എന്റെയും എന്റെ ചുറ്റുമുള്ള പെണ്ണുങ്ങളുടെയും അന്ത്യമെന്തായിരിക്കുമെന്നുള്ള ഉത്കണ്ഠയോളം വലുതാണ്. ലക്ഷണമൊത്ത ദുരന്തനാടകമാണിത്.\nഇതിവൃത്തത്തില് മാത്രമല്ല, നാടകം സൃഷ്ടിക്കുന്ന അന്തരീക്ഷത്തിലെ പിരിമുറുക്കത്തിലും ലോര്‍ക്കയുടെ ഈ നാടകം അതിശയിപ്പിക്കുന്ന സംഘര്‍ഷാത്മകത നിലനിര്‍ത്തുന്നു.\nഏറ്റവും അശക്തയെന്നു തോന്നിപ്പിക്കുന്ന നിസ്സാരയായ ഒരമ്മക്കു പോലും പെണ്‍മക്കളുടെ മേല് ഒരു ദുര്‍മന്ത്രവാദിനിയുടെ ശക്തിയുണ്ട്. ബെര്‍നാദ ആല്‍ബ, ഞാനാണോ, എന്റെ അമ്മയാണോ, അമ്മൂമ്മയാണോ, അമ്മുമ്മയുടെ അമ്മയോ അവരുടെ അമ്മയോ ആണോ? ബെര്‍നാദയുടെ ഒരസ്ഥിഖണ്ഡമെങ്കിലും ഉള്ളില് പേറിയവരും മാംസത്തില് പൂണ്ടു കിടക്കുന്നവരുമല്ലാതെ ഒരമ്മയും ഈ ലോകത്തുണ്ടാകാനും സാധ്യതയില്ല. പെണ്‍കുട്ടികളുടെ അഭിപ്രായ സ്വാതന്ത്ര്യത്തെയും വികാരങ്ങളെയും അംഗീകരിക്കാന് ഭയപ്പെടുന്ന അമ്മമാര് സ്‌പെയിനിലെ ഗ്രാമങ്ങളില് മാത്രമായി സംഭവിക്കുന്ന അത്ഭുത പ്രതിഭാസമല്ല. അതൊരു ലോകാവസ്ഥയാണ്. കാലാതീതാവസ്ഥയുമാണ്. അതുകൊണ്ടാണ് ബെര്‍നാദയുടെ ആ വീട്ടിലേക്കു കയറിച്ചെല്ലുമ്പോള് ഞാന് ഭയക്കുന്നുവെന്നു പറഞ്ഞത്. നമ്മള് നമ്മുടെ മുഴുവന് അധാര്‍മ്മികതകളും അനീതികളും സംഭരിച്ചു വെക്കുന്നതു തന്നെ പെണ്‍കുട്ടികളെ നിശ്ശബ്ദരാക്കാനാണ്..\nബെര്‍നാദയോട് ചെറുത്തു നില്‍ക്കുന്ന ഏക മകള് അദേല നല്ല വസ്ത്രം ധരിക്കാനും അണിഞ്ഞൊരുങ്ങാനും പ്രണയിക്കാനും സ്വാതന്ത്ര്യം തേടി പുറത്തേക്ക് പറക്കാനും ധൈര്യമുള്ളവളാണ്. അവള്‍ക്കാണ് നാടകത്തിനൊടുവില് ആ വീട്ടില് നിന്നു രക്ഷപ്പെടാനായി ഒടുവില് ആത്മഹത്യ ചെയ്യേണ്ടി വരുന്നത്. അനുസരണ കെട്ട മകള്, മകളായിരിക്കാന് യോഗ്യയല്ല, അവള് ശത്രു മാത്രമാണ്. വീടുകള് അതാവര്‍ത്തിക്കുന്നു.\nഅതിക്രൂരമായ മറ്റൊരു ദൃശ്യം നാടകത്തിലുണ്ട്. വിവാഹത്തിനു മുന്‍പ് പ്രണയബന്ധത്തിലുണ്ടായ സ്വന്തം കുഞ്ഞിനെ കൊന്നുകളയുന്ന ഒരു സ്ത്രീയെ വീടിനു മുന്നിലെ തെരുവില് ആള്‍ക്കൂട്ടം അധിക്ഷേപിച്ചും കല്ലെറിഞ്ഞും വലിച്ചിഴയ്ക്കുമ്പോള്, 'കൊല്ലവളെ, കൊല്ലവളെ' എന്ന് വീടിനുള്ളില് നിന്ന് ബെര്‍നാദ ഉറക്കെ പെണ്മക്കള് കേള്‍ക്കെ, അല്ലെങ്കില് അവര് കേള്‍ക്കാന് വേണ്ടിക്കൂടി ' ആക്രോശിക്കുന്നു. അപ്പോള് അടിവയറ്റില് കൈ ചേര്‍ത്തു പിടിച്ച് കുനിഞ്ഞു നിന്ന് സര്‍വ്വവേദനയുമനുഭവിച്ച് 'വേണ്ട വേണ്ട' എന്നൊരു പെണ്‍കുട്ടി വീട്ടിനുള്ളില് നിന്ന് നെഞ്ചു പൊട്ടി വിലപിക്കുന്നുണ്ട് അവള് പ്രണയിനിയും സ്വാതന്ത്ര്യദാഹിയുമായ അദേലയാണ്.\nഅമ്മയാണ് ആ വീടിന്റെ ശാപമെന്നു വിളിച്ചു പറയുവാന് ധൈര്യമുള്ള ഏക ശബ്ദം അവിടെ വീട്ടുജോലിക്കെത്തുന്ന ലാ പോണ്‍സൃയുടേതു മാത്രമാണ്. അവരാകട്ടെ സമൂഹത്തിലെ താണ ശ്രേണിയില് പെട്ടവളും ഒരു വേശ്യയുടെ മകളുമാണ്. പെണ്‍കുട്ടികളില് കാണുന്ന സ്വാഭാവികമായ ലൈംഗിക കാമനകളെ അംഗീകരിക്കുവാനും അഭിനന്ദിക്കുവാനും കഴിയുന്ന ഏക സ്ത്രീയും അവര് മാത്രമാണ്. 'കിണറ്റിലെ വെള്ളം വിഷമയവും നിശ്ചലവുമാണ് ' എന്ന ഒറ്റ പരാമര്‍ശത്തിലൂടെ അവര് ആ വീടിന്റെ അനാരോഗ്യകരമായ പശ്ചാത്തലത്തെ ധ്വനിപ്പിക്കുന്നുണ്ട്. വിവാഹ പ്രായമായ, പ്രണയമാഗ്രഹിക്കുന്നവരും ഉറക്കം നഷ്ടപ്പെട്ടവരുമായ ഈ പെണ്‍കുട്ടികളുടെ മാനസികനിലയെക്കുറിച്ചോര്‍ത്ത് അവര്‍ക്ക് ഏറെ ഉത്കകണ്ഠകളുണ്ട്. ഈ വീട്ടിലെ ജീവിതം എത്ര ദുസ്സഹമാണെന്നവള് ആവര്‍ത്തിക്കുന്നുണ്ട്. അവിടെ അരങ്ങേറുന്ന ദുരന്തങ്ങളുടെ സാക്ഷി അവര് മാത്രമാണ്. പാരമ്പര്യ ഭാരങ്ങള് തലക്കു പിടിക്കാത്ത ഏക സ്ത്രീ ആ വീട്ടുവേലക്കാരി മാത്രമാണ്. മധ്യവര്‍ഗ്ഗസദാചാര ശാഠ്യങ്ങളോട് കടുത്ത വെറുപ്പു പ്രകടിപ്പിക്കുന്നുണ്ട് അവര്. 'ഈ വൃത്തികെട്ട ലോകത്തെ ഒഴിവാക്കി നടക്കാനൊരു വഴിയുമില്ലേ ഈ പെണ്‍കുട്ടികള്‍ക്കെ'ന്ന് അസ്വസ്ഥയാകുന്നുമുണ്ട്. കിണറും കടലും ശക്തമായ രൂപകങ്ങളാകുന്നുണ്ട് നാടകത്തില്.\nഇത്തരം സാഹചര്യങ്ങളില് ആത്മഹത്യ തിരഞ്ഞെടുക്കുന്ന ആദ്യത്തെയോ അവസാനത്തെയോ പെണ്ണും അദേലയല്ല. അദേല ഒരു തുടര്‍ച്ചയാണ്. പക്ഷേ, അങ്ങനെയുള്ള പെണ്‍കുട്ടികളുടെ വ്യക്തിത്വത്തില് ചില വിള്ളലുകളുണ്ട്. വെള്ളച്ചാട്ടത്തിനിടയില് കാണുന്ന അത്തരം വിള്ളലുകളിലൂടെ ഭാവി പല രൂപത്തില് പുറത്തേക്കു വരുന്നു. അദേലമാരെ കൊല്ലാനെളുപ്പമാണ്. പക്ഷേ, എന്റെയുള്ളിലെ ബര്‍നാര്‍ദ ആല്‍ബയെ കൊല്ലേണ്ടതെങ്ങനെ? ഞാന് ബര്‍നാര്‍ദയാണ്. അവരുടെ പെണ്മക്കളാണ്. അവരുടെ അമ്മയാണ്. അവരുടെ സഹായിയായ ലേ പോന്‍ഷ്യയുമാണ്. ഈ നാടകം വായിച്ചു ഞാന് ഇങ്ങനെ ചില തിരിച്ചറിവുകളില് ഞെട്ടുന്നു. ആ ഞെട്ടല് ബാക്കി എല്ലാറ്റിനെയും വിഴുങ്ങുന്നു.\n#The House of Bernarda Alba\n30 Apr 2021, 05:03 PM\nAwesome review, Thx to Sharadakutty, the drama is available in YouTube https://youtu.be/wTRlb_QUun4\n17 Jun 2020, 12:02 PM\nവാക്കുകളിലൂടെ മനോഹരമായ ദൃശ്യാവിഷ്ക്കാരo തന്നെ. അദേല മാരൊപ്പം പാർക്കുന്ന പുരുഷ കേസരിമാരിൽ ഒരാളല്ലേ ഞാനെന്നും തോന്നിപ്പിക്കുന്ന അല്ല ഓർമ്മിപ്പിക്കുകുന്ന വരികൾ.\n15 May 2020, 10:49 PM\nThe clashes between mother and daughter is always in conflicts..I'm also facing the same situation..Beautiful write up teacher..\n30 Apr 2020, 11:56 PM\nഞാനും ബ്ർനാദ തന്നെ എന്ന തിരിച്ചറിവ് ഞെട്ടിക്കുന്നു\n30 Apr 2020, 11:08 PM\nഎന്റെ അമ്മയിൽ ഒരു ബർനാർദെയെ ഒരിക്കലും ഞാൻ കണ്ടിട്ടില്ല. എനിക്കാകട്ടെ ഒരു ബർനാർദയാ വാനും പറ്റില്ല കാരണം എനിക്ക് പെൺമക്കളില്ലല്ലോ എങ്കിലും ബർനാർദമാർ എത്രയോ നമുക്ക് ചുറ്റും ഉണ്ടെന്ന് തിരിച്ചറിയുന്നു ആ തിരിച്ചറിവിന് കുറേ കൂടി വ്യക്തത നൽകുന്നു ശാരിയുടെ എഴുത്ത്\n30 Apr 2020, 01:14 PM\nഈ യാത്ര എത്രമാത്രം എന്നെ ഉലച്ചുവെന്നോ ബെർനാദ ആൽബയെ, ലോർകയെ തേടി ഞാൻ കുറേ യാത്ര ചെയ്തു. പിന്നെ അതിൻ്റെ ബംഗാളി അഡാപ്റ്റേഷൻ കണ്ട് വഴിയരികിൽ ഇരിക്കുകയാണ്. ബെർനാദ ആൽബയെ രുക്മാവതിയിൽ പകർത്തിയ ഗോവിന്ദ്നിഹലാനി എവിടെയും അധികാരം വ്യക്തികളുടെ ആർദ്രത തല്ലിക്കെടുത്തും എന്ന് ചൂണ്ടിക്കാണിക്കുന്നു. യാത്ര തുടങ്ങിയ ഇടത്തേക്ക് എനിക്കിനി മടങ്ങാനാവില്ലല്ലോ.... സ്നേഹം ശാരദക്കുട്ടി\n30 Apr 2020, 11:44 AM\nഹോ... എന്‍റെ ഉള്ളിലെ ബെര്‍നാദ ആല്‍ബെയെ തേടുകയാണ് ഞാന്. കണ്ടുകിട്ടിയാല് എനിക്കവരെ കൊല്ലണം!! Love you Saru teacher..\n30 Apr 2020, 12:08 AM\nഎന്നത്തെയും പോലെ ഹൃദ്യമായ അവതരണം ടീച്ചർ.. ദുരന്തനാടകത്തിന്റെ കാഴ്ചകളിൽ പൊള്ളുന്ന അനുഭവങ്ങളുണ്ട്.\nനാടകം നാടിന്റെ അകം മാത്രമല്ല, വീടിന്റെ അകവും പെണ്ണിന്റെ അകവും നമ്മുടെ ഓരോരുത്തരുടെയും അകം കൂടിയാണ്. 'ബെർനാദ ആൽബയുടെ വീടിന്റെ 'പുനർവായനയുടെ ശാരദക്കുട്ടി ടീച്ചർ വീണ്ടുമത് ഓർമപ്പെടുത്തി. വീടും നാടും വിദ്യാഭ്യാസ കേന്ദ്രങ്ങളും തൊഴിലിടങ്ങളും ആൽബയുടെ വീടാവുന്നു.കാലവും ദേശവും മാറ്റുന്നില്ലെന്ന് ഇപ്പോഴും ലോർക ഓർമിപ്പിക്കുന്നു. ആണധികാരത്തിന്റെ ലോകത്തിൽ നിന്ന് വീണ്ടും ഇതേ നാടകത്തിന്റെ വായനകളും കാഴ്ചകളും ഇനിയും ടീച്ചർ ബാക്കി വെക്കുന്നുണ്ട് .തുടർവായനകളുടെ പ്രതീക്ഷയോടെ -\n26 Apr 2020, 02:59 PM\nകുടുബത്തിനുള്ളിലെ കുടുംബം,അവിടെ ഉള്ള സ്ത്രീ ,അമ്മയും മകളും ആകുമ്പോൾ പോലും പരസ്പരം അനുഭവിക്കുന്ന ... അനുഭവിപ്പിക്കുന്ന സംഘഷങ്ങൾ മനോഹരമാക്കി തരുന്നു ഈ വിവരണം. എങ്കിലും കുറച്ച് ചുരുക്കി എഴുതാമായിരുന്നു എന്ന് തോന്നി വായിക്കുമ്പോൾ.\nമലയാളികള് ഈ എഴുത്തുകാരോടും അതിനെ പരിപാലിക്കുന്ന രാഷ്ട്രീയക്കാരോടും വിയോജിക്കുകതന്നെ വേണം


ഫിലഡല്‍ഫിയ: വേള്‍ഡ് മലയാളി കൗണ്‍സില് പെന്‍സില്‍വേനിയ പ്രോവിന്‍സിന്റെ നേതൃത്വത്തില് ജാനുവരി ഒന്‍പതാം തീയതി ശനിയാഴ്ച സൂം കൂടെ നടന്ന കോവിഡ് വാക്‌സിനെ കുറിച്ചുള്ള സെമിനാര് വിജ്ഞാനപ്രദമായി. മാനവരാശിയെ ആകമാനം ഗ്രസിച്ചിരിക്കുന്ന കോവിഡ് 19 എന്ന മഹാമാരിയെ ചെറുക്കാന് വിവിധ വാക്‌സിനുകള്‍ലഭ്യമായി കൊണ്ടിരിക്കുന്ന ഈ കാലയളവില്, വാക്‌സിനെ കുറിച്ച് സാധാരണ ജനങ്ങള്‍ക്കുള്ള സംശയങ്ങള്‍ക്ക് വളരെലളിതമായ രീതിയില് സംവാദകരിയിലേക്ക് എത്തിക്കുവാന് പ്രമുഖ ആരോഗ്യ ഗവേഷണ രംഗത്തെ പാനലിന് സാധിച്ചു. ഡോക്ടര്.ജെറി ജേക്കബ്, ഡോക്ടര്. നിഷാ നിജില്,ഡോക്ടര്.സിനു പി ജോണ്,ഡോക്ടര്. സുരേഷ് പള്ളിക്കുത്ത്, ഡോക്ടര്. അനുരാധ ലീ. മുഖര്‍ജി എന്നിവരടങ്ങുന്ന പാനലാണ് പ്രബന്ധങ്ങളവതരിപ്പിച്ചു സംശയങ്ങള്‍ക്ക് മറുപടിനല്‍കിയത്.\nപ്രൊവിന്‍സ് ഹെല്‍ത്ത് ഫോറം ചെയര് പേഴ്‌സണ് ഡോക്ടര്. ആനി എബ്രഹാം മോഡറേറ്ററായിപ്രവര്‍ത്തിച്ചു. ന്യൂയോര്‍ക്ക് ഇന്ത്യന് കോണ്‌സുലേറ്റ് ഡെപ്യൂട്ടി കൗണ്‍സില് ജനറല് ശത്രുഘന് സിന്ഹമുഖ്യാതിഥിയായി പങ്കെടുത്ത് സന്ദേശം നല്‍കി. സെക്രട്ടറി സിജു ജോണ് മുഖ്യ അതിഥിയെ സദസ്സിന് പരിചയപ്പെടുത്തി. പ്രസിഡണ്ട് സിനു നായര് സ്വാഗതവും ഡോക്ടര്. ആനി എബ്രഹാംകൃതജ്ഞതയും അറിയിച്ചു. ട്രഷറര്. റെനീ ജോസഫ്ഇവന്‍റ് സ്‌പോണ്‍സര്‍സിനെ സദസ്സിന് പരിചയപ്പെടുത്തി. ഡോക്ടര്. ബിനു ഷാജി മോനും, വൈസ് ചെയര് പേഴ്‌സണ്‍നിമ്മി ദാസും, എംസി മാരായി പ്രവര്‍ത്തിച്ചു.\nഏകദേശം 200 ഇല് അധികം ആളുകള് സുമില് കൂടിയുംആയിരത്തിലധികം ആളുകള് ഫേസ്ബുക്ക് ലൈവില് കൂടിയും പ്രോഗ്രാം തല്‍സമയം വീക്ഷിച്ചു. ഗ്ലോബല് ചെയര്‍മാന്‍ഡോക്ടര്. അനുപ്, ഗ്ലോബല് പ്രസിഡണ്ട് ജോണി കുരുവിള, അമേരിക്ക റീജിയന് ചെയര്‍മാന് ഹരി നമ്പൂതിരി, പ്രസിഡന്‍റ് തങ്കം അരവിന്ദ്, ജനറല് സെക്രട്ടറി ബിജു ചാക്കോ എന്നിവരുടെ സാന്നിധ്യം ചടങ്ങിന് മാറ്റുകൂട്ടി. മറ്റ്‌പ്രൊവിന്‍സില് നിന്നുള്ള ഭാരവാഹികളും അംഗങ്ങളും ഈ സെമിനാറില് പങ്കെടുത്തു. Momentz ലൈവ് തല്‍സമയം തങ്ങളുടെ പേജില് കൂടി പ്രേക്ഷകരിലേക്ക് എത്തിച്ചു


കമറുദ്ദീനെതിരെ നടപടിയില്ല, രാജി വെക്കില്ല; നിലപാട് വ്യക്തമാക്കി മുസ്ലിം ലീഗ് | pk kunhalikutty on mc kamaruddin arrest\nകമറുദ്ദീനെതിരെ നടപടിയില്ല, രാജി വെക്കില്ല; നിലപാട് വ്യക്തമാക്കി മുസ്ലിം ലീഗ്\nMalappuram, First Published 8, Nov 2020, 1:33 PM\nനിക്ഷേപകർക്ക് നിശ്ചിത സമയത്തിനുള്ളിൽ പണം തിരിച്ചുകൊടുക്കണമെന്നാണ് പാർട്ടി നിലപാടെന്ന് പികെ കുഞ്ഞാലിക്കുട്ടി.\nമലപ്പുറം: ഫാഷൻ ഗോൾഡ് ജ്വല്ലറി തട്ടിപ്പ് കേസിൽ അറസ്റ്റിലായ മുസ്ലിം ലീഗ് എംഎൽഎ എംസി കമറുദ്ദീൻ രാജിവെക്കേണ്ടതില്ലെന്നാണ് പാർട്ടി നിലപാടെന്ന് പികെ കുഞ്ഞാലിക്കുട്ടി. കമറുദ്ദീനെതിരെ പാർട്ടി നടപടിയെടുക്കില്ല. നിക്ഷേപകർക്ക് നിശ്ചിത സമയത്തിനുള്ളിൽ പണം തിരിച്ചുകൊടുക്കണമെന്നാണ് പാർട്ടി നിലപാടെന്നും കുഞ്ഞാലിക്കുട്ടി മാധ്യമങ്ങളോട് പ്രതികരിച്ചു.\nപൊലീസ് നടപടി നിയമപരമായി നിലനിൽക്കാത്തത് ആണ്. വിവാദങ്ങൾ ബാലൻസ് ചെയ്യാനാണ് സർക്കാർ നീക്കം. ബിസിനസ് പൊളിഞ്ഞതാണെങ്കിൽ അതിൽ തട്ടിപ്പോ വെട്ടിപ്പോ നടന്നിട്ടുണ്ടോ എന്നെങ്കിലും അന്വേഷിക്കണം. എന്ത് അന്വേഷണമാണ് നടന്നതെന്ന അതിശയവും കുഞ്ഞാലിക്കുട്ടി പങ്കുവച്ചു.\nകമറുദ്ദിന്റെ അറസ്റ്റിന് പിന്നിൽ രാഷ്ട്രീയ കാരണങ്ങളാൽ ആണ്. ഇല്ലാത്ത വകുപ്പുകൾ ചുമത്തിയാണ് അറസ്റ്റ്. ആരോപണങ്ങൾ ഉണ്ടാകും. ആർക്കെതിരെയെന്ന് ഇല്ലാത്തത്?. മുഖ്യമന്ത്രിക്കും മന്ത്രിമാര്‍ക്കും എതിരെ ആരോപണങ്ങൾ ഇല്ലേ ? അവര്‍ക്കെതിരെ എന്ത് നടപടിയാണ് ഉണ്ടായത്. രാഷ്ട്രീയമായി വാര്‍ത്ത സൃഷ്ടിക്കാൻ വേണ്ടി മാത്രം എടുത്ത നടപടി മാത്രമായേ അറസ്റ്റിനെ കാണാൻ കഴിയു എന്നും പികെ കുഞ്ഞാലിക്കുട്ടി പറഞ്ഞു\nനിക്ഷേപ പദ്ധതിയെക്കുറിച്ച് പാർട്ടി അറിഞ്ഞിരുന്നില്ല. ആളുകൾക്ക് കാശ് കൊടുക്കാനുള്ള കാര്യവും ലീഗിന് മഞ്ചേശ്വരം തെരഞ്ഞെടുപ്പ് സമയത്ത് അറിയില്ലായിരുന്നു. വിദ്യാര്‍ത്ഥി സംഘടനയിലൂടെ വന്ന മികച്ച സംഘാടകനും രാഷ്ട്രീയ നേതാവുമാണ് എംസി കമറുദ്ദീൻ എന്ന കാര്യത്തിൽ സംശയമില്ല. അര ദിവസം ചോദ്യം ചെയ്ത് ഒരു എംഎൽഎ യെ അറസ്റ്റ് ചെയ്ത ജയിലിലടച്ച നടപടി അന്യായം ആണെന്നും പികെ കുഞ്ഞാലിക്കുട്ടി പറഞ്ഞു. നിക്ഷേപകര്‍ക്ക് പണം കൊടുക്കാനുള്ളത് നിസ്സാരം ആയി കാണില്ല. അത് കൊടുത്ത് തീര്‍ക്കുക തന്നെ വേണം\nഅക്കാര്യത്തിൽ സംശയമൊന്നും ഇല്ലെന്നും പികെ കുഞ്ഞാലിക്കുട്ടി വിശദീകരിച്ചു.\nLast Updated 8, Nov 2020, 1:52 PM\n| pk kunhalikutty


ദണ്ഡി മാര്‍ച്ച് പ്രമേയമാക്കി ബുളളറ്റ് റെയില്‍വേ സ്റ്റേഷന് വരുന്നു\nFirst Published 14, Apr 2018, 10:28 AM IST\nമഹാത്മ ഗാന്ധിയുടെ ദണ്ഡി മാര്‍ച്ചിനെ പ്രമേയമാക്കിയാണ് ബുളളറ്റ് റെയില്‍വേ സ്റ്റേഷന് ഡിസൈന് തയ്യാറാക്കിയിരിക്കുന്നത്\nദില്ലി: അഹമ്മദാബാദ് - മുംബൈ ബുളളറ്റ് റെയില് സര്‍വ്വീസിലെ ആദ്യ റെയില്‍വേ സ്റ്റേഷന്‍റെ രൂപകല്‍പ്പന നാഷണല് ഹൈസ്പീഡ് റെയില് കോര്‍പ്പറേഷന് (എന്.എച്ച്.ആര്.സി.) പുറത്തുവിട്ടു. സബര്‍മതി സ്റ്റേഷന്‍റെ രൂപകല്‍പ്പനയാണ് എന്.എച്ച്.ആര്.സി അനാവരണം ചെയ്തത്.\nമഹാത്മ ഗാന്ധിയുടെ ദണ്ഡി മാര്‍ച്ചിനെ പ്രമേയമാക്കിയാണ് ബുളളറ്റ് റെയില്‍വേ സ്റ്റേഷന് ഡിസൈന് തയ്യാറാക്കിയിരിക്കുന്നത്. സബര്‍മതി സ്റ്റേഷനില് നിന്ന് മുംബൈ വരെയുളള യാത്രയ്ക്ക് 3000 രൂപയാവും ചാര്‍ജ് ഈടാക്കുക.\nആദ്യമായാണ് ഒരു റെയില്‍വേ സ്റ്റേഷന്‍റെ രൂപകല്‍പ്പന എന്.എച്ച്.ആര്.സി. പുറത്തുവിടുന്നത്. സ്റ്റേഷന്‍റെ നിര്‍മ്മാണത്തിന് ആകെ 250 കോടിരൂപ ചിലവ് വരുമെന്നാണ് എന്.എച്ച്.ആര്.സി. കണക്ക് കൂട്ടുന്നത്. ഇന്ത്യയുടെ ആദ്യ ബുളളറ്റ് ട്രെയിന് അഹമ്മദാബാദിനും മുംബൈയ്ക്കുമിടയിലാവും സര്‍വ്വീസ് നടത്തുക. 508 കി.മി. ദൂരമുളള ഈ പാതയില് മണിക്കൂറില് 320 കി.മി./ മണിക്കൂറിലാവും ട്രെയിന് സര്‍വ്വീസ് നടത്തുക.


Leicester City Archives | Page3of6| Fanport\nSaturday, May 15, 2021 09:59 AM\nലെസ്റ്ററിന്റെ നൈജീരിയൻ താരം വിൽഫ്രഡ് എൻഡിടി ക്ലബ്ബ്മായി പുതിയ കരാർ ഒപ്പിട്ടു. പുതിയ കരാർ പ്രകാരം 2024 വരെ താരം ഫോക്സസിൽ തുടരും. 21 വയസുകാരനായ താരം മധ്യനിരയിലാണ് കളിക്കുന്നത്. 18 മാസങ്ങൾക്ക് മുൻപ്...\n10 പേരായി ചുരുങ്ങിയിട്ടും വിജയം പിടിച്ചെടുത്ത് ലെസ്റ്റർ\nഅവസാന 25 മിനിറ്റ് 10 പേരായി ചുരുങ്ങിയിട്ടും വോൾവ്‌സിനെതിരെ വിജയം പിടിച്ചെടുത്ത് ലെസ്റ്റർ. ഏകപക്ഷീയമായ രണ്ടു ഗോളുകൾക്കാണ് ലെസ്റ്റർ വിജയം സ്വന്തമാക്കിയത്. മാറ്റ് ഡോഹെർട്ടിയെ ഫൗൾ ചെയ്തതിന് ലെസ്റ്റർ ഫോർവേഡ് വാർഡി ചുവപ്പു...\nലെസ്റ്ററിനും ന്യൂ കാസിലിനും ഇന്ന് നിർണായക പോരാട്ടങ്ങൾ\nപ്രീമിയർ ലീഗിൽ ന്യൂ കാസിൽ യുണൈറ്റഡ് കാര്ഡിഫ്‌സിറ്റിയെയും, വെസ്റ്റ് ഹാം ബൗർന്മൗത്തിനെയും, എവർട്ടൻ സൗത്താംപ്ടനെയും, ലെസ്റ്റർ വോൾവ്സിനെയും നേരിടും. ആദ്യ മത്സരം തോറ്റാണ് ന്യൂ കാസിലും കാർഡിഫും ഇന്ന് ഇറങ്ങുന്നത്. കാർഡിഫ് നിരയിൽ കെന്നത്...\nക്രോയേഷ്യൻ ഡിഫൻഡർ ലെസ്റ്ററിൽ\nAugust 9, 2018 - 3:39 PM\nക്രോയേഷ്യൻ ഡിഫൻഡർ ഫിലിപ്പ് ബെൻകോവിച് ഇനി പ്രീമിയർ ലീഗ് ക്ലബ്ബായ ലെസ്റ്ററിൽ. ക്രോയേഷ്യൻ ക്ലബ്ബ് ഡിനാമോ സാഗ്രറബിൽ നിന്നാണ് താരം ലെസ്റ്ററിൽ എത്തുന്നത്. https://twitter.com/LCFC/status/1027490942452944896?s=19 21 വയസുകാരനായ താരം ക്ലബ്ബ്മായി5വർഷത്തെ കരാറാണ് ഒപ്പിട്ടിരിക്കുന്നത്....\nഅൾജീരിയൻ താരത്തെ ടീമിൽ എത്തിച്ച് ലെസ്റ്റർ\nAugust 6, 2018 - 12:41 AM\nമോണക്കോയുടെ അൾജീരിയൻ മധ്യനിര താരം റാഷിദ് ഗസൽ ഇനി ലെസ്റ്റർ സിറ്റിയിൽ.4വർഷത്തെ കരാറിലാണ് താരം ലെസ്റ്ററിലേക്ക് എത്തുന്നത്. മാഞ്ചസ്റ്റർ സിറ്റിയിലേക്ക് മാറിയ റിയാദ് മഹ്റസിന് പകരക്കാരനായാണ് താരം എത്തുന്നത്. 26 വയസുകാരനായ...\nലിവർപൂളിന്റെ ഗോളി ഡാനി വാർഡിനെ ലെസ്റ്റർ സിറ്റി സ്വന്തമാക്കി. 12.5 മില്യൺ പൗണ്ട് നൽകിയാണ് ലെസ്റ്റർ താരത്തെ ടീമിൽ എത്തിച്ചത്. 2012 മുതൽ ലിവർപൂൾ താരമാണ് വാർഡ് എങ്കിലും കേവലം3കളികൾ...\nറിയാദ് മഹ്റസ് മാഞ്ചസ്റ്റർ സിറ്റിയിലേക്ക്\nലെസ്റ്റർ വിങ്ങർ റിയാദ് മഹ്റസ് മാഞ്ചസ്റ്റർ സിറ്റിയുമായി കരാർ ഒപ്പിട്ടേക്കും. താരത്തിന്റെ കൈമാറ്റത്തിനായി ഇരു ക്ലബ്ബ്കളും 60 മില്യൺ പൗണ്ടിന്റെ കരാറിൽ എത്തിയതായി ഇംഗ്ലണ്ടിൽ നിന്നുള്ള വിവിധ മാധ്യമങ്ങൾ റിപ്പോർട്ട് ചെയ്തു. ജനുവരിയിൽ മഹ്റസിനെ...\nമുൻ ലെസ്റ്റർ സിറ്റി കോച്ചായ ക്ലൗഡിയോ റനിയേരി ലീഗ് വൺ ക്ലബായ നാന്റ്സ് വിടും. രണ്ടു വർഷത്തെ കരാറിലാണ് റനിയേരി എത്തിയതെങ്കിലും ഒരു സീസണോടെ ലീഗ് വൺ വിടുകയാണ് റനിയേരി. ക്ലബ് ഓണർ...\nപ്രീമിയർ ലീഗിൽ ഇന്ന് നടന്ന മത്സരത്തിൽ ലെസ്റ്ററിനെ മറികടന്ന് ന്യൂ കാസിലിനു ജയം. ഒന്നിനെതിരെ രണ്ടു ഗോളുകൾക്കാണ് ന്യൂ കാസിൽ ജയം സ്വന്തമാക്കിയത്. ആദ്യ പകുതിൽ ഷെൽവിയുടെ ഗോളിലൂടെ ന്യൂ കാസിലാണ് മത്സരത്തിൽ ഗോളടി...\nപെനാൽറ്റി നഷ്ടപ്പെടുത്തിയ ബ്രൈറ്റനെ മറികടന്ന് ലെസ്റ്ററിന് ജയം\nMarch 31, 2018 - 10:11 PM\nപൊരുതി നിന്ന ബ്രൈറ്റനെ ഏകപക്ഷീയമായ രണ്ടു ഗോളുകൾക്ക് തോല്പിച്ച് ലെസ്റ്റർ പ്രീമിയർ ലീഗിൽ ജയം സ്വന്തമാക്കി. മത്സരത്തിൽ നിർണായക സമയത്ത് ലഭിച്ച പെനാൽറ്റി നഷ്ട്ടപെടുത്തിയതാണ് ബ്രൈറ്റാന് തിരിച്ചടിയായത്. മത്സരം തീരാൻ മിനുട്ടുകൾ മാത്രം ബാക്കി...\nആൽവാരോ മൊറാത്ത ഏറെ നാളുകൾക്ക് ശേഷം സ്കോർ ഷീറ്റിലേക്ക് മടങ്ങിയെത്തിയ മത്സരത്തിൽ ചെൽസിക്ക് ജയം. എഫ് എ കപ്പ് ക്വാർട്ടർ ഫൈനലിൽ ലെസ്റ്ററിനെ 2-1 ന് മറികടന്നാണ് നീലപട അവസാന നാലിൽ ഇടം...\nസെർജിയോ അഗ്യൂറോയുടെ4ഗോളുകളുടെ പിൻബലത്തിൽ മാഞ്ചസ്റ്റർ സിറ്റിക്ക് ലെസ്റ്ററിനെതിരെ കൂറ്റൻ ജയം. 5-1 നാണ് പെപ്പിന്റെ ടീം ഫോക്‌സസിനെ മറികടന്നത്. ആദ്യ പകുതി ഇരു ടീമുകളും ഓരോ ഗോൾ വീതം നേടി...\nപ്രീമിയർ ലീഗ് കിരീടത്തിലേക്ക് അടുക്കുന്ന മാഞ്ചസ്റ്റർ സിറ്റി ഇന്ന് സ്വന്തം മൈതാനത്ത് ലെസ്റ്റർ സിറ്റിയെ നേരിടും. റിയാദ് മഹ്‌റസിനെ സ്വന്തമാക്കാൻ സിറ്റി ശ്രമം നടത്തിയ ശേഷം ഇരു ടീമുകളും ഏറ്റു മുട്ടുമ്പോൾ മത്സരത്തിന്...


DigitalMalayali| ആ വ്യക്തിയെ വിശ്വസിച്ച് യുഎഇ വരെ പോയി, തെറ്റായ തീരുമാനമെടുത്തുവെന്നത് എന്റെ പിഴവാണ് : വികാരഭരിതയായി ആര്യ!\nമലയാളി പ്രേക്ഷകർ ഇരുകയ്യും നീട്ടി സ്വീകരിച്ച ടെലിവിഷൻ അവതാരകയാണ് ആര്യ. ബിഗ്‌ബോസ് മലയാളം സീസണ് രണ്ടിലൂടെ താരം ഏറെ ശ്രദ്ധിക്കപ്പെട്ടു. ഇപ്പോള് ആര്യയുടെ ജന്മദിനാഘോഷമാണ് സോഷ്യല് മീഡിയകളില് വൈറല് ആകുന്നത്. തന്റെ 31-ാമത്തെ ജന്മദിനത്തിന് ആര്യ സോഷ്യല് മീഡിയയില് പങ്കുവച്ച കുറിപ്പ് അതോടൊപ്പം ശ്രദ്ധ നേടിയിരിക്കുകയാണ്. കഴിഞ്ഞ ജന്മദിനത്തിന് താന് യുഎഇയിലായിരുന്നുവെന്ന് ആര്യ പറയുന്നു. തന്നില് യാതൊരു താല്‍പര്യവുമില്ലാത്ത വ്യക്തിയില് വിശ്വസിച്ച് താന് അത്രയും ദൂരം യാത്ര ചെയ്തു എത്തുകയായിരുന്നുവെന്നും ആര്യ കുറിച്ചിട്ടുണ്ട്.. താന് അനുഭവിച്ച വിഷാദത്തെക്കുറിച്ചും ആര്യ കുറിപ്പില് വിശദമാക്കുന്നുണ്ട്.\nആര്യയുടെ വാക്കുകൾ വായിക്കാം..\n”കഴിഞ്ഞ വര്‍ഷം ഇതേ ദിവസം ഞാന് കടന്നു പോയിരുന്നത് എന്റെ ജീവിതത്തിലെ വളരെ മോശം ഘട്ടത്തിലൂടെയായിരുന്നു. വിഷാദത്തിന് എന്റെ മേല് ഇത്രമാത്രം ആഘാതമുണ്ടാക്കാനാകുമെന്ന് ഞാന് കരുതിയിരുന്നില്ല. ഞാന് കടന്നുപോയിരുന്ന വികാരങ്ങള് വിവരിക്കാന് പോലും സാധിക്കില്ല. യുഎഇയിലെ ഒരു അപ്പാര്‍ട്ട്‌മെന്റില് അടച്ചു പൂട്ടിയിരിക്കുകയായിരുന്നു. ദിവസം തള്ളി നീക്കാന് ഒരു ബോട്ടില് വൈനിലും കുറച്ച് ഭക്ഷണത്തിലും മാത്രമായിരുന്നു ആശ്രയിച്ചിരുന്നത്. എന്റെ അവസ്ഥ മോശമായി. എന്തെങ്കിലും അബദ്ധം കാണിക്കാനും സാധ്യതയുണ്ടായിരുന്നു. പക്ഷെ എങ്ങനെയോ ഞാന് രക്ഷപ്പെട്ടു. എന്തോ പ്രശ്‌നമുണ്ടെന്ന് മനസിലാക്കി വൈകിട്ടോടെ എനിക്ക് അരികിലെത്തിയ ആ മനുഷ്യന് കാരണം”.\nഞാന് ഒന്ന് മാറി നിന്നപ്പോള് അദ്ദേഹം എന്റെ സുഹൃത്തുമായി റിലേഷനിലായി..... എന്റെ ബെസ്റ്റ് ഫ്രണ്ട് ആയി പരിചയപ്പെടുത്തി കൊടുത്ത കുട്ടിയാണ്; ജാനിനെ കുറിച്ച് ആര്യ\nഅവള്‍ക്ക് പ്രശ്‌നമുണ്ടാവുമെന്ന് എനിക്ക് തോന്നുന്നില്ല.... മകള്‍ക്ക് ഇഷ്ടമല്ലാത്ത കാര്യങ്ങള് ഞാൻ ചെയ്യാറില്ല :രണ്ടാം വിവാഹം ചെയ്താല് മകള്‍ക്ക് ഇഷ്ടമാകുമോ, മറുപടിയുമായി ആര്യ\nവിളിക്കാത്ത കല്യാണത്തിന് പോയി ശീലമില്ല, സമയം പോവുന്നതിന് അനുസരിച്ച് ആളുകളും അവര്‍ക്ക് പ്രാധാന്യമുള്ളവരും മാറി കൊണ്ടിരിക്കും: ആര്യ\nസോഷ്യൽ മീഡിയയിൽ നിന്നും ഒരപു ബ്രേക്ക് എടുക്കുന്നെന്ന് ആര്യ, എന്തുപറ്റിയെന്ന് ആരാധകർ\nസൈബർ ആക്രമണത്തിന് പിന്നാലെ കൊടും ചതി... ഭാഗ്യം കൊണ്ടാണ് രക്ഷപ്പെട്ടത്; നേരിടേണ്ടി വന്ന തട്ടിപ്പിന്റെ കഥയുമായി ആര്യ


ശ്രേണികളിലെ പ്രൈമുകളുടെ എണ്ണം - ട്യൂട്ടോറിയൽ കപ്പ്\nHome » സാങ്കേതിക അഭിമുഖ ചോദ്യങ്ങൾ » ഡൈനാമിക് പ്രോഗ്രാമിംഗ് അഭിമുഖ ചോദ്യങ്ങൾ » ശ്രേണികളിലെ പ്രൈമുകളുടെ എണ്ണം\nശ്രേണികളിലെ പ്രൈമുകളുടെ എണ്ണം\nപതിവായി ചോദിക്കുന്നു ഗൂഗിൾ ഉയർത്തൽ കുലിസ അരിപ്പ Snapchat യാഹൂ\nTags മഠം നമ്പർ സിസ്റ്റം\nശ്രേണികളിലെ പ്രൈമുകൾ എണ്ണുന്നതിന് സി ++ ൽ നടപ്പിലാക്കൽ\nശ്രേണികളിലെ പ്രൈമുകൾ എണ്ണാൻ ജാവയിൽ നടപ്പാക്കൽ\n“ശ്രേണികളിലെ പ്രൈമുകളുടെ എണ്ണം” എന്ന പ്രശ്‌നം, നിങ്ങൾക്ക് ഒരു ശ്രേണി [ഇടത്, വലത്] നൽകിയിട്ടുണ്ട്, അവിടെ0<= ഇടത് <= വലത് <= 10000. ശ്രേണിയിലെ മൊത്തം പ്രൈം നമ്പറുകളുടെ എണ്ണം കണ്ടെത്താൻ പ്രശ്ന പ്രസ്താവന ആവശ്യപ്പെടുന്നു. ധാരാളം ചോദ്യങ്ങൾ ഉണ്ടാകുമെന്ന് കരുതുക.\n5 ഉം7ഉം മാത്രമാണ്2പ്രൈം നമ്പറുകൾ.\n7 മാത്രമാണ് പ്രധാന സംഖ്യ.\nഒരു സൃഷ്ടിക്കുക പൂർണ്ണസംഖ്യ അറേ, ബൂളിയൻ അറേ 'പ്രൈം' നൽകിയിട്ടുള്ള പരമാവധി വലുപ്പവും ഒപ്പം ബൂളിയൻ അറേ സമാരംഭിക്കുക യഥാർഥ.\nബൂളിയൻ അറേയിലൂടെ സഞ്ചരിച്ച് 'പ്രൈം' അറേയുടെ നിലവിലെ മൂല്യം ശരിയാണോയെന്ന് പരിശോധിക്കുക.\nനിലവിലെ അറേ ഘടകത്തിൽ നിന്ന് സഞ്ചരിക്കാൻ ആരംഭിക്കുക, തുടർന്ന് ഓരോ അറേ ഘടകങ്ങളും ആരംഭിച്ച് തെറ്റ് വരെ ആരംഭിക്കുക, അത് നിലവിലെ മൂലകത്തിന്റെ വ്യാപ്തിക്ക് തുല്യമാണ്. ഇതിനർത്ഥം ഞങ്ങൾ നിലവിലെ ഘടകത്തിന്റെ ഗുണിതങ്ങളിലേക്ക് നീങ്ങുന്നു എന്നാണ്.\nപ്രീപ്രൈം , പ്രീപ്രൈം  എന്നിവ0ആയി സജ്ജമാക്കുക.\n2 മുതൽ പരമാവധി നൽകിയ മൂല്യം വരെ സഞ്ചരിക്കുക.\nപ്രീപ്രൈം അറേയുടെ മുമ്പത്തെ സൂചികയിലേക്ക് മൂല്യം പകർത്തി പ്രൈം അറേയുടെ നിലവിലെ മൂല്യം ട്രൂവിന് തുല്യമാണോയെന്ന് പരിശോധിക്കുക, തുടർന്ന് പ്രീപ്രൈമിന്റെ മൂല്യത്തിന്റെ മൂല്യം 1 വർദ്ധിപ്പിക്കുക.\nഓരോ ചോദ്യത്തിനും പ്രീപ്രൈം [വലത്], പ്രീപ്രൈം [ഇടത് -1] എന്നിവയുടെ വ്യത്യാസം നൽകുന്നു.\nഒരു സംഖ്യയുടെ ശ്രേണി ഒരു ആരംഭ സംഖ്യയായും അവസാനിക്കുന്ന സംഖ്യയായും നൽകിയിരിക്കുന്നു. അതിനിടയിലുള്ള എല്ലാ സംഖ്യകളും നിറഞ്ഞതിനാൽ ഈ ശ്രേണി പരിഗണിക്കുക. ഈ ശ്രേണിയിലെ ആകെ പ്രൈം നമ്പറുകളുടെ എണ്ണം കണ്ടെത്താൻ ഞങ്ങൾ ആവശ്യപ്പെട്ടു. ഇതിനായി, ഞങ്ങൾ ഒരു പ്രീപ്രൈം അറേ നിർമ്മിക്കും, അതിലൂടെ ഏത് ചോദ്യവും പരമാവധി സംഖ്യയുടെ പരിധിക്കുള്ളിൽ പരിഹരിക്കാനാകും. ഞങ്ങൾക്ക് നൽകിയിട്ടുള്ള പരമാവധി വലുപ്പമായ 10000 ന്റെ ഒരു സംഖ്യ ശ്രേണി പ്രഖ്യാപിക്കുക, അതേ വലുപ്പത്തിൽ, ഞങ്ങൾ ഒരു മൂല്യം ശരിയാണെന്ന് സമാരംഭിച്ച ഒരു ബൂലിയൻ അറേ പ്രഖ്യാപിക്കും.\nനൽകിയ ബൈനറി ട്രീയിലെ ലംബ തുക\nമൂല്യം രണ്ടിൽ നിന്ന് ഒരു ലൂപ്പിൽ സഞ്ചരിക്കുക, കാരണം നമുക്ക് ഒരെണ്ണം ഒരു പ്രൈം നമ്പറായി കണക്കാക്കാൻ കഴിയില്ല. ബൂളിയൻ പ്രൈം അറേയുടെ ഓരോ നമ്പറും പരിശോധിക്കുക, അതിന്റെ ഓരോ മൂല്യവും സത്യത്തിന് തുല്യമാണ്, അത് ശരിയാണെന്ന് കണ്ടെത്തിയാൽ, ഞങ്ങൾ ഒരു ലൂപ്പിൽ സഞ്ചരിക്കാൻ കൂടുതൽ നീങ്ങും. നിലവിലെ സംഖ്യയുടെ ഇരട്ടിയിൽ നിന്ന് ഞങ്ങൾ ആരംഭിക്കുകയും പരമാവധി വലുപ്പത്തിന്റെ മൂല്യം എത്തുന്നതുവരെ അതിന്റെ ഗുണിതങ്ങളിലേക്ക് നീങ്ങുകയും ഓരോ മൂല്യവും അതിനുശേഷം തെറ്റായി ആരംഭിക്കുകയും ചെയ്യും. ഈ സമീപനത്തെ പൊതുവായി വിളിക്കുന്നത് എറാട്ടോസ്റ്റെനെസ് അരിപ്പ.\nഞങ്ങൾ0ന്റെ മൂല്യം സജ്ജമാക്കിth ഒപ്പം 1st പ്രീപ്രൈം അറേയുടെ മൂല്യം0ആയി. അതിനാൽ പ്രീപ്രൈം, പ്രൈം അറേ എന്നിവയിലൂടെ സഞ്ചരിക്കാൻ ഞങ്ങൾ2മുതൽ ആരംഭിക്കും. പ്രീപ്രൈം അറേയുടെ അടുത്ത മൂല്യം പ്രീപ്രൈം അറേയുടെ മുമ്പത്തെ മൂല്യത്തിലേക്ക് ഞങ്ങൾ പകർത്തി പ്രൈം അറേയുടെ നിലവിലെ മൂല്യം ശരിയാണോയെന്ന് പരിശോധിക്കുന്നു, ശരിയാണെങ്കിൽ പ്രീപ്രൈം അറേയുടെ നിലവിലെ ഘടകത്തിന്റെ മൂല്യം വർദ്ധിപ്പിക്കുക. ഓരോ ചോദ്യത്തിനും ഞങ്ങൾക്ക് ഒരു ആരംഭ നമ്പറും അവസാനിക്കുന്ന നമ്പറും ലഭിക്കും. പ്രീപ്രൈം [വലത്], പ്രീപ്രൈം [ഇടത് -1] എന്നിവയുടെ വ്യത്യാസം ഞങ്ങൾ നൽകും. അത് ആവശ്യമായ ഉത്തരമായിരിക്കും.\nO (n * ലോഗ് (ലോഗ് (n)) + q) എവിടെ “N” അറേയിലെ ഘടകങ്ങളുടെ എണ്ണം കൂടാതെ "Q" ചോദ്യങ്ങളുടെ എണ്ണം. ഈ സമയത്തെ സങ്കീർണ്ണത കാരണം “എറാത്തോസ്റ്റീനസ് അരിപ്പ” ഞങ്ങൾ ഉപയോഗിച്ച അൽഗോരിതം ആണ്.\nആവർത്തനമില്ലാതെ നൽകിയ ബൈനറി ട്രീ നോഡിന്റെ പൂർവ്വികരെ അച്ചടിക്കുക\nO (1) അറേയുടെ വലുപ്പം ഇൻ‌പുട്ടിനെ ആശ്രയിക്കുന്നില്ല എന്നതിനാൽ ഇത് ഒരു സ്ഥിര മൂല്യത്തിന് തുല്യമാണ്. പ്രൈമുകളുടെ ഫലം സംഭരിക്കാൻ സ്ഥലം ആവശ്യമാണ്. നമ്പർ പ്രൈം ആണോ ഇല്ലയോ എന്ന് ഞങ്ങൾ സംഭരിക്കുന്നതിനാൽ.\nCategories ഡൈനാമിക് പ്രോഗ്രാമിംഗ് അഭിമുഖ ചോദ്യങ്ങൾ Tags ഗൂഗിൾ, ഉയർത്തൽ, കുലിസ, മഠം, മീഡിയം, നമ്പർ സിസ്റ്റം, അരിപ്പ, Snapchat, യാഹൂ പോസ്റ്റ് വഴികാട്ടി\nഹെഡ് പോയിന്റർ ഇല്ലാതെ ലിങ്കുചെയ്‌ത ലിസ്റ്റിൽ നിന്ന് ഒരു നോഡ് ഇല്ലാതാക്കുക


വടക്കാഞ്ചേരി കേസ്: യുവതിയുടെ രഹസ്യമൊഴി വീണ്ടും എടുത്തേക്കും\n04 Jun, 2018 at 12:54 PM\nഇതിനിടെ കേസില് പരാതിക്കാരിയുടെ തെളിവെടുപ്പ് പൂര്‍ത്തിയായി.പരാതിയില് പറയുന്ന വീടെതെന്ന് വ്യക്തമാക്കാന് യുവതിക്കായില്ല. തൃശൂര്- ഇരിങ്ങാലക്കുട റൂട്ടില് പാടത്തിനരികെയുള്ള പണി പൂര്‌ത്തിയാകാത്ത ......\nവടക്കാഞ്ചേരി കൂട്ടബലാത്സംഗ കേസില് പരാതിക്കാരിയുടെ രഹസ്യമൊഴി വീണ്ടും രേഖപ്പെടുത്തിയേക്കും. ആദ്യ രഹസ്യമൊഴിയില് വിരുദ്ധമായി പീഡനം നടന്നെന്ന പരാതിയില് യുവതി ഉറച്ച് നില്‍ക്കുന്നതോടെയാണ് വീണ്ടും രഹസ്യമൊഴിയെടുക്കാനുള്ള തീരുമാനം. കേസില് തെളിവെടുപ്പിനിടെ പീഡനം നടന്നുവെന്ന് പറയുന്ന വീട് കണ്ടെത്താന് പരാതിക്കാരിക്കായില്ല.\nവടക്കാഞ്ചേരി മുനിസിപ്പല് കൌണ്‍സിലര് ജയന്തനും സുഹൃത്തുക്കളും പീഡിപ്പിച്ചെന്ന യുവതിയുടെ ആദ്യ പരാതിയുടെ അടിസ്ഥാനത്തിലാണ് രഹസ്യമൊഴി എടുത്തിരുന്നത്. വടക്കാഞ്ചേരി മജിസ്ട്രേറ്റിന്റെ മുന്നില് ഹാജരാക്കിയാണ് രഹസ്യമൊഴി രേഖപ്പെടുത്തിയത്. എന്നാല് പീഡിപ്പിച്ചെന്ന് പറയാതെ സാമ്പത്തിക തര്‍ക്കമാണുണ്ടായതെന്നാണ് യുവതി രഹസ്യമൊഴി നല്‍കിയത്. പിന്നീട് വെളുപ്പെടുത്തലിന് ശേഷം യുവതി ആദ്യ പരാതിയില് ഉറച്ച് നിന്നു. ഇതോടെയാണ് വീണ്ടും രഹസ്യമൊഴിയെടുക്കാന് പൊലീസ് തീരുമാനിച്ചത്.തിങ്കളാഴ്ച മൊഴിയെടുക്കും എന്നാണ് സൂചന. എന്നാല് ഒരു കേസില് രണ്ട് രഹസ്യമൊഴി നിയമപരമായി നിലനില്‍ക്കുമോ എന്ന കാര്യം പരിശോധിക്കുന്നുണ്ട്.\nഇതിനിടെ കേസില് പരാതിക്കാരിയുടെ തെളിവെടുപ്പ് പൂര്‍ത്തിയായി.പരാതിയില് പറയുന്ന വീടെതെന്ന് വ്യക്തമാക്കാന് യുവതിക്കായില്ല. തൃശൂര്- ഇരിങ്ങാലക്കുട റൂട്ടില് പാടത്തിനരികെയുള്ള പണി പൂര്‌ത്തിയാകാത്ത വീട്ടില് കൊണ്ട് പോയി ബലാത്സംഗം ചെയ്തു എന്നാണ് പരാതി. ഈ പ്രദേശത്ത് കൊണ്ട് പോയും തെളിവെടുപ്പ് നടത്തി. രണ്ടര വര്‍ഷം മുമ്പ് നടന്നതിനാല് പ്രദേശത്തിന് മാറ്റം സംഭവിച്ചതാകാമെന്നും അന്നത്തെ സാഹചര്യത്തില് അടയാളങ്ങള് ഓര്‍മിച്ചെടുക്കാന് കഴിയുന്നില്ലെന്നും യുവതി മൊഴി നല്‍കിയിട്ടുണ്ട്.


സംഭരണമില്ല; കടുത്ത പ്രതിസന്ധിയില് മില്‍മ; പാല് ഒഴുക്കിക്കളഞ്ഞ് സംസ്ഥാനത്തെ ക്ഷീരകര്‍ഷര്; ആശ്വാസവുമായി സര്‍ക്കാര് | DoolNews\nസംഭരണമില്ല; കടുത്ത പ്രതിസന്ധിയില് മില്‍മ; പാല് ഒഴുക്കിക്കളഞ്ഞ് സംസ്ഥാനത്തെ ക്ഷീരകര്‍ഷര്; ആശ്വാസവുമായി സര്‍ക്കാര്\nകോഴിക്കോട്: സംസ്ഥാനത്ത് സംഭരിക്കുന്ന പാല് വിപണനം ചെയ്യാന് കഴിയാതെ മില്‍മ സംഭരണം നിര്‍ത്തിയതോടെ പ്രതിസന്ധിയിലായി സംസ്ഥാനത്തെ ക്ഷീരകര്‍ഷകര്.\nപാലക്കാടും മലബാര് മേഖലയിലും അടക്കം കറന്നെടുത്ത പാല് ഒഴിക്കിക്കളയേണ്ട ഗതികേടിലാണ് കര്‍ഷകര്. കറന്നെടുത്ത പാല് എവിടെ കൊണ്ടുപോകുമെന്ന് അറിയാതെ പ്രതിസന്ധിയിലായ കര്‍ഷകരാണ് ഒടുവില് പാല് ഒഴുക്കിക്കളഞ്ഞത്. പാലക്കാട് ചിറ്റൂര് മേഖലയില് മാത്രം ഏകദേശം എണ്‍പതിനായിരം ലിറ്റര് പാലാണ് ഒഴുക്കിക്കളയേണ്ടി വന്നത്.\nസംഭരിക്കുന്ന പാല് വിപണനം ചെയ്യാന് സാധിക്കാത്തതാണ് മില്‍മ സംഭരണം നിര്‍ത്താനുള്ള കാരണം. ഇതോടെ കടുത്ത പ്രതിസന്ധിയാണ് മലബാര് മേഖലയിലുള്‍പ്പെടെ ക്ഷീരകര്‍ഷകര് നേരിട്ടത്.\nമലബാര് മേഖലയില് ഓരോ ദിവസവും മില്‍മ6ലക്ഷം ലിറ്റര് പാലാണ് സംഭരിക്കുന്നത്. ഇതില് മൂന്ന് ലക്ഷം ലിറ്റര് പാല് ചെറുകിട വിപണിയിലൂടെ വിറ്റഴിക്കുന്നതാണ് രീതി. ബാക്കിയുള്ള പാല് തമിഴ്നാട്ടിലെത്തിച്ച് പാല്‍പ്പൊടിയാക്കുകയോ ഐസ്‌ക്രീം പോലെയുള്ള മൂല്യവര്‍ധിത ഉത്പന്നങ്ങള്‍ക്ക് വിനിയോഗിക്കുകയോ ചെയ്യും.\nഎന്നാല് ലോക്ഡൗണ് വന്നതോടെ വിപണനം3ലക്ഷം ലിറ്ററായ കുറഞ്ഞു. പാല് വീടുകളിലും ഫ്ളാറ്റുകളിലും എത്തിച്ച് ലോങ് ലൈഫ് പാല് വിതരണം നടത്തി പ്രതിസന്ധി പരിഹരിക്കാന് ശ്രമിച്ചെങ്കിലും ഇതും കാര്യമായി വിജയിച്ചില്ല. മിച്ചം വരുന്ന പാലിന്റെ ചെറിയൊരളവ് മില്‍മ തിരുവനന്തപുരം യൂണിയന് വാങ്ങിയിരുന്നെങ്കിലും തിരുവനന്തപുരത്തും പ്രതിസന്ധി രൂക്ഷമായി കഴിഞ്ഞു.\nമലബാര് മേഖലയില് ചൊവ്വാഴ്ച പാല് ശേഖരിക്കില്ലെന്ന് മില്‍മ\nഎന്താണ് ചെയ്യേണ്ടതെന്ന് തങ്ങള്‍ക്ക് അറിയില്ലെന്നും മില്‍മ തന്നെ ബദല്‍മാര്‍ഗം കണ്ടെത്തണമെന്നാണ് കര്‍ഷകരും ക്ഷീരസംഘങ്ങളും പറയുന്നത്.\n‘കറന്ന പാല് മില്‍മ എടുത്തില്ലെങ്കില് ഞങ്ങള് എന്തുചെയ്യും. മറ്റൊന്നും ചെയ്യാന് സാധിക്കുകയില്ല ഇത് കളയുകയല്ലാതെ. നഷ്ടം സഹിച്ചും പാല് ഒഴുക്കിക്കളയേണ്ടി വരികയാണ്. പ്രാദേശികമായി പോലും വില്‍പ്പന നടത്താന് കഴിയുന്നില്ല. കടകളും വാഹനങ്ങളും ഇല്ലാത്തതും തിരിച്ചടിയാണ്, മലബാര് മേഖലയിലെ ക്ഷീരകര്‍ഷകനായ ബാലന് ഡൂള്‍ന്യൂസിനോട് പറഞ്ഞു.\nകറന്ന പാല് കര്‍ഷകരുടെ ആവശ്യം കഴിഞ്ഞുള്ളത് മുഴുവന് ഒഴുക്കിക്കളയുകയാണ് ചെയ്യുന്നതെന്ന് കുന്നങ്കാട്ട്പതി ക്ഷീരകര്‍ഷക സെക്രട്ടറി ജയപ്രകാശ് പറഞ്ഞു. ‘ഇവിടെ പ്രാദേശിക വില്‍പ്പന ഒട്ടുമില്ല. പിന്നെ അവര് എവിടെ കൊണ്ടുകൊടുക്കും. വാഹനമൊന്നും പുറത്തിറങ്ങുന്നില്ല. ആര്‍ക്കും പാല് വേണ്ട. മറ്റ് വഴികളൊന്നും അവര്‍ക്ക് മുന്നിലില്ല’, അദ്ദേഹം പറഞ്ഞു.\nകഴിഞ്ഞ ദിവസം വരെ2ലക്ഷം ലിറ്റര് പാല് പൊടിയാക്കി മാറ്റിയിരുന്നു. എന്നാല് ആലപ്പുഴയില് മില്‍മയുടെ പാല്‍പ്പൊടി നിര്‍മാണ ഫാക്ടറി കാലഹരണപ്പെട്ടതും തിരിച്ചടിയായി. ഇതുമൂലം ഇതര സംസ്ഥാനങ്ങളിലെത്തിച്ച് പൊടിയാക്കാനുള്ള ആലോചനകളും നടക്കുന്നുണ്ട്. ഓരോ ലിറ്റര് പാലിലും 10 രൂപയോളം അധികചിലവാണ് ഇതുമൂലമുണ്ടാകുന്നത്.\nതമിഴ്നാട് മില്‍ക്ക് മാര്‍ക്കറ്റിങ് ഫെഡറേഷന് കേരളത്തില് നിന്നുള്ള പാല് എടുക്കില്ലെന്ന് അറിയിച്ചതായിരുന്നു തിരിച്ചടിയായത്. ഇതോടെ സര്‍ക്കാര് വിഷയത്തില് ഇടപെടുകയും തമിഴ്‌നാട് സര്‍ക്കാരുമായി നടത്തിയ ചര്‍ച്ചകളുടെ അടിസ്ഥാനത്തില് തമിഴ്‌നാടിന് ആവുന്നത്ര അളവില് പാല് സ്വീകരിച്ച് പാല്‍പ്പൊടിയാക്കി സൂക്ഷിക്കാന് ധാരണയാവുകയും ചെയ്തിട്ടുണ്ട്.\nകൂടാതെ ആന്ധ്രയിലെ ഗുണ്ടൂരിലേക്ക് കൂടി ഇത്തരത്തില് പാല് അയക്കുവാന് ധാരണയായിട്ടുണ്ടെന്ന് മലബാര് റീജ്യണല് കോപ്പറേറ്റീവ് മില്‍ക്ക് പ്രൊഡ്യൂസേഴ്‌സ് യൂണിയന് അറിയിച്ചു.\nകഴിഞ്ഞ മാസം 8.5 ലക്ഷം ലിറ്റര് പാല് മില്‍മ പാല്‍പ്പൊടിയാക്കി സൂക്ഷിച്ചിട്ടുണ്ട്. മുഖ്യമന്ത്രി പിണറായി വിജയന്, ക്ഷീര-വികസന-മൃഗ സംരക്ഷണ വകുപ്പ് മന്ത്രി അഡ്വ. കെ രാജു, ജലവിഭവ വകുപ്പ് മന്ത്രി കെ. കൃഷ്ണന്‍കുട്ടി എന്നിവര് ചേര്‍ന്ന് മലബാറിലെ ക്ഷീരകര്‍ഷകരുടെ പ്രതിസന്ധി പരിഹരിക്കുന്നതിനായി തമിഴ്‌നാട് സര്‍ക്കാരുമായി നടത്തിയ ഇടപെടലാണ് ഫലം കണ്ടത്.\nഇതോടെ കൊവിഡ് 19 നുമായി ബന്ധപ്പെട്ട ക്ഷീര സംഭരണ വിതരണ മേഖലയിലെ നിലവിലുള്ള താത്ക്കാലിക പ്രതിസന്ധിക്ക് ആശ്വാസമായതായും ഇതിന്റെ അടിസ്ഥാനത്തില് ഏപ്രില്2ാം തിയതി മുതല് തന്നെ ക്ഷീര സംഘങ്ങള്‍ക്ക് രാവിലത്തെ മുഴുവന് പാലും സംഭരിക്കാവുന്നതാണെന്നും മില്‍മ മലബാര് റീജ്യണല് കോപ്പറേറ്റീവ് മില്‍ക് പ്രൊഡ്യൂസേഴ്‌സ് യൂണിയന് പ്രതികരിച്ചു.\n‘പാല് വില്‍പ്പന സംവിധാനങ്ങളില് നിയന്ത്രണങ്ങള് നിലനില്‍ക്കുന്നതിനാല് ഇക്കാര്യത്തില് ഇളവുകള് പ്രഖ്യാപിക്കപ്പെടുകയോ വില്‍പ്പന വര്‍ധിക്കുകയോ കൂടുതല് പാല് പൊടിയാക്കുന്നതിനുള്ള സാധ്യത ഉണ്ടാകുകയോ ചെയ്യുന്ന പക്ഷം സംഭരണ നിയന്ത്രണങ്ങള് പൂര്‍ണമായും ഒഴിവാക്കിക്കൊണ്ട് ക്ഷീരകര്‍ഷകര് ഉത്പാദിപ്പിക്കുന്ന മുഴുവന് പാലും ക്ഷീര സംഘങ്ങളിലൂടെ സംഭരിക്കാനാവും.\nമലബാറിലെ ക്ഷീര കര്‍ഷരുടെ പ്രതിസന്ധി പരിഹരിക്കാന് സര്‍ക്കാര് കൈക്കൊണ്ട നടപടികള്‍ക്ക് ക്ഷീര കര്‍ഷകരുടെ നന്ദിയും കടപ്പാടും അറിയിക്കുകയാണെന്നും മലബാര് മേഖലാ യൂണിയന് ചെയര്‍മാന് കെ.എസ് മണിയും മാനേജിങ് ഡയരക്ടര് കെ.എം വിജയകുമാരനും പറഞ്ഞു.\nമില്‍മ പാലുകള് കണ്‍സ്യൂമര് ഫെഡ് വഴി വിതരണം ചെയ്യുമെന്ന് മുഖ്യമന്ത്രി പിണറായി വിജയന് വ്യക്തമാക്കിയിട്ടുണ്ട്. കൂടുതല് പാല് വാങ്ങാമെന്ന് തമിഴ്നാട് സമ്മതിച്ചിട്ടുണ്ടെന്നും ഇത് പ്രകാരം പ്രതിദിനം 50,000 ലിറ്റര് പാല് ഈറോഡിലെ ഫാക്ടറി വാങ്ങുമെന്നും അദ്ദേഹം പറഞ്ഞു.\nഅംഗന്‍വാടികള് വഴി അതിഥി തൊഴിലാളികള്‍ക്കും പാല് വിതരണം ചെയ്യും. ഇതിനാല് ബാക്കിവരുന്ന പാലിന്റെ കാര്യത്തില് ക്ഷീരകര്‍ഷകര്‍ക്ക് ആശങ്ക വേണ്ടെന്നും മുഖ്യമന്ത്രി അറിയിച്ചു.


പ്രിൻസിപ്പൽമാരെ കുറ്റപ്പെടുത്തി ഗസ്റ്റ് അദ്ധ്യാപകർ; രണ്ട് മാസമായി ശമ്പളം ഇല്ല Guest lecturers blames College Principals for not being paid revised wages\nGuest Lecturers Blames College Principals For Not Being Paid Revised Wages160108\nപ്രിൻസിപ്പൽമാരെ കുറ്റപ്പെടുത്തി ഗസ്റ്റ് അദ്ധ്യാപകർ; രണ്ട് മാസമായി ശമ്പളം ഇല്ല\nവേതനം പരിഷ്‌കരിച്ച സർക്കാർ ഉത്തരവ് നടപ്പിലാക്കാൻ പ്രിൻസിപ്പൽമാർ മടിക്കുന്നതായി ആരോപണം\nAugust 09, 2018 11:12:06 am\nകൊച്ചി: വേതന പരിഷ്കരണ ഉത്തരവ് സർക്കാർ നടപ്പാക്കിയിട്ടും സംസ്ഥാനത്തെ കോളേജുകളിലെ ഗസ്റ്റ് അദ്ധ്യാപകർക്ക് വേതനം ലഭിക്കുന്നില്ല. സർക്കാർ ഉത്തരവിൽ വ്യക്തതയില്ലെന്ന് ആരോപിച്ച് കോളേജ് പ്രിൻസിപ്പൽമാരാണ് തങ്ങളെ പട്ടിണിക്കിടുന്നതെന്ന് ഗസ്റ്റ് അദ്ധ്യാപകർ ആരോപിക്കുന്നു.\nകഴിഞ്ഞ മാസം നാലാം തീയതിയാണ് ഉന്നത വിദ്യാഭ്യാസ വകുപ്പ് വേതന പരിഷ്കരണം നടപ്പിലാക്കി ഉത്തരവ് പുറപ്പെടുവിച്ചത്. മണിക്കൂർ അടിസ്ഥാനത്തിലുള്ള വേതന വിതരണ രീതി പരിഷ്കരിച്ച് ദിവസവേതനമാക്കി മാറ്റിയിരുന്നു. ഇതോടെ ഗസ്റ്റ് അദ്ധ്യാപകരുടെ വേതനം വർദ്ധിക്കുമെന്നും വിലയിരുത്തിയിരുന്നു. എന്നാൽ ഓണത്തിന് ദിവസങ്ങൾ മാത്രം ശേഷിക്കെ എങ്ങിനെ മുന്നോട്ട് പോകുമെന്ന് അറിയാതെ നട്ടം തിരിയുകയാണ് ഗസ്റ്റ് അദ്ധ്യാപകർ.\nപല സർക്കാർ, എയ്ഡഡ് കോളേജുകളിലും കഴിഞ്ഞ അദ്ധ്യയന വർഷങ്ങളിൽ ജോലി ചെയ്ത വേതനം പോലും ലഭിച്ചിട്ടില്ലെന്ന് ഓൾ കേരള കോളേജ് ഗസ്റ്റ് ലകചേഴ്സ് യൂണിയൻ അറിയിച്ചു. പല കോളേജുകളിലും6മണിക്കൂർ മുതൽ 16 മണിക്കൂർ വരെ ക്ലാസ് കൈകാര്യം ചെയ്യുന്ന സ്ഥിരദ്ധ്യാപകർക്ക് ഒരേ വേതനമാണ് ലഭിക്കുന്നത്. ഇതേ രീതിയിൽ ഗസ്റ്റ് അദ്ധ്യാപക വേതനം നടപ്പിലാക്കണമെന്നാണ് സർക്കാർ ഓർഡർ വ്യക്തമാക്കുന്നത്.\nഇപ്പോൾ പ്രിൻസിപ്പലായിരിക്കുന്ന പ്രമുഖ സംഘടനാ നേതാവിന്റെ രഹസ്യ നിർദ്ദേശ പ്രകാരമാണ് ഗവൺമെന്റ് കോളേജ് പ്രിൻസിപ്പൽമാർ കടുംപിടുത്തം നടത്തുന്നതെന്ന് ഗസ്റ്റ് അദ്ധ്യാപക സംഘടനാ നേതാക്കൾ ആരോപിച്ചു. ഗസ്റ്റ് അദ്ധ്യാപകരെ അടിമകളാക്കി തൊഴിലെടുപ്പിക്കാനുളള ശ്രമത്തിന്റെ ഭാഗമാണിതെന്നും യൂണിയൻ നേതാവ് രജിത്ത് ആരോപിച്ചു.\nഉത്തരവാദിത്തം ഏറ്റെടുക്കാൻ ചില പ്രിൻസിപ്പൽമാർ തയ്യാറാവാത്തതും മിക്ക സർക്കാർ കോളേജുകളുടെയും പ്രവർത്തനം താളം തെറ്റിയ അവസ്ഥയിലായിരിക്കുകയാണെന്നാണ് ആരോപണം.2ലക്ഷത്തിലധികം രൂപ പ്രതിമാസ വേതനം വാങ്ങുന്ന പ്രിൻസിപ്പൽമാരുടെ അജ്ഞതയും കടുംപിടുത്തവും കാരണം ദുരിതമനുഭവിക്കുകയാണ് തങ്ങളെന്ന് രജിത്ത് ആരോപിച്ചു.\nഒരു അമ്മയെന്ന നിലയില് ഞാന് പരമാവധി മികച്ചു നില്‍ക്കാന് ശ്രമിക്കുന്നു: സണ്ണി ലിയോണ്\nഅല്ലിമോളുടെ ഐസ്‌ക്രീം പ്രേമം\nകെവിഎസ് പിആർടി, ടിജിടി പരീക്ഷാ ഫലം പുറത്തുവിട്ടു, ഇന്റർവ്യൂ തീയതികൾ അറിയാം\nKTET 2019 Admit Card: കെ-ടെറ്റ് നവംബർ പരീക്ഷ: അഡ്മിറ്റ് കാർഡ് ഡൗൺലോഡ് ചെയ്യാം\nകെ-ടെറ്റ് പരീക്ഷ തീയതി പുനഃക്രമീകരിച്ചു\nആരക്കുഴ ഗവ. ഐടിഐയിൽ അധ്യാപക ഒഴിവ്


കൊയ്‌ബാ – തടവുകാർ സംരക്ഷിച്ച ദ്വീപ്… കൂടുതല് വിശേഷങ്ങള് അറിയാം… – ആനവണ്ടി ട്രാവൽ ബ്ലോഗ് മലയാളം Aanavandi Travel Blog Malayalam\nHome/Travel & Travelogues/കൊയ്‌ബാ – തടവുകാർ സംരക്ഷിച്ച ദ്വീപ്… കൂടുതല് വിശേഷങ്ങള് അറിയാം…\nOctober 5, 2017\tLeaveacomment 2,371 Views\n120,000 ഏക്കറുകൾ വിസ്താരമുള്ള കൊയ്‌ബാ (Coiba) , മധ്യഅമേരിക്കയിലെ ഏറ്റവും വലിയ ദ്വീപാണ് . വൻകരയിൽ നിന്നും ഏകദേശം 15,000 വർഷങ്ങൾക്ക് മുൻപ് അടർന്ന് മാറിയ ഈ ദ്വീപിൽ ആയിരത്തി അഞ്ഞൂറുകളുടെ അവസാനം വരെ Coiba Cacique എന്ന റെഡ് ഇന്ത്യൻസ് വസിച്ചിരുന്നു . അവരെ സ്പാനിഷുകൾ അടിമകളായി പിടിച്ചുകൊണ്ട് പോയതോടെ നൂറ്റാണ്ടുകളോളം ഈ ദ്വീപ് മനുഷ്യസ്പർശമേക്കാതെ തീർത്തും ഒറ്റപ്പെട്ട് നിലകൊണ്ടു . വീണ്ടും 1919 ലാണ് ഇങ്ങോട്ടേക്ക് മനുഷ്യൻ എത്തുന്നത് . പക്ഷെ ഇപ്രാവിശ്യമെത്തിയത് തടവുകാരും അവരുടെ കാവൽക്കാരുമാണ് .\nപനാമൻ രാഷ്ട്രീയ തടവുകാരെ മുഖ്യധാരയിൽനിന്നും മാറ്റി നിർത്തുവാൻ, നമ്മുടെ ആൻഡമാനിലെ സെല്ലുലാർ ജയിൽ പോലെ ഏകാധിപതികൾ കണ്ടുപിടിച്ച ഒന്നാതരം തടവറ . പക്ഷെ ഇവിടെ സ്ഥിതി ആൻഡമാനിൽ നിന്നും തികച്ചും വ്യത്യസ്തമായിരുന്നു. നൂറ്റാണ്ടുകളായി ഒറ്റപ്പെട്ട് വിജനമായി കിടന്നിരുന്ന ദ്വീപിൽ മറ്റൊരിടത്തും ഇല്ലാത്ത ആവാസവ്യവസ്ഥ രൂപപ്പെട്ടിരുന്നു .\nവൻകരയിൽ നിന്നും കുറ്റിയറ്റുപോയ പല ജീവിവർഗ്ഗങ്ങളും ഇവിടെ മാന്യമായ നിലയിൽ കഴിഞ്ഞുപോന്നിരുന്നു . പ്രകൃതിയുമായി ഘോരസമരത്തിലേർപ്പെടാതെ മനുഷ്യന് പൂർണ്ണമായും നിലനിന്ന് പോകുവാൻ സാധിക്കാത്ത അവസ്ഥ . അതുകൊണ്ട് തന്നെ ഇവിടുത്തെ ജയിലിനും ഒരു പ്രത്യകത ഉണ്ടായിരുന്നു . ഇവിടെ സംരക്ഷണം ആവശ്യമായിരുന്നത് കാവൽക്കാർക്കായിരുന്നു . അവർ മതിലുകൾ കെട്ടി അതിനുള്ളിൽ താമസിച്ചു . കുറ്റവാളികളാകട്ടെ പുറത്ത് കൂടാരങ്ങളിലും !\nഅങ്ങെനെയെങ്കിൽ ഇവിടെ നിന്നും ആളുകൾക്ക് എളുപ്പം രക്ഷപെട്ടുകൂടെ എന്ന് നാം സംശയിച്ചേക്കാം . നടക്കില്ല . ഇടതൂർന്ന വനങ്ങൾ താണ്ടി, മുതലകളുടെ വായിൽനിന്നും രക്ഷപെട്ട് തീരത്തെത്തുന്നവരെ കാത്തിരിക്കുന്നത് കൂറ്റൻ സ്രാവുകളാണ് . അന്നും ഇന്നും സ്രാവുകളുടെ വിഹാരകേന്ദ്രമാണ് കൊയ്‌ബാ ദ്വീപ് .\nപ്രതികൂലമായ ഭൂപ്രകൃതി , പോരാത്തതിന് അലഞ്ഞു തിരിഞ്ഞു നടക്കുന്ന തടവുകാരും . ഒരു സാധാരണ മനുഷ്യൻ ഒരു കാലത്തും തിരിഞ്ഞുനോക്കാൻ ഇഷ്ടപ്പെടാത്ത ശപിക്കപ്പെട്ട ദ്വീപായി മാറി കൊയ്‌ബാ . ഭീതി കാരണം ടെന്ററുകളുടെ പരിധി വിട്ട് തടവുകാരാരും പോയില്ല , അല്ലെങ്കിൽ പോയവരാരും തിരികെ വന്നുമില്ല .\nതടവുകാരെ സംബന്ധിച്ചടുത്തോളം മരണ ശിക്ഷയായിരുന്നു കൊയ്‌ബയിലെ ജീവിതം . പ്രകൃതി കൊന്നില്ലെങ്കിൽ സഹതടവുകാർ കൊല്ലും എന്നതായിരുന്നു അവസ്ഥ . കൊയ്‌ബ തടവുപുള്ളികളെ “Los Desaparecidos” എന്നാണ് വിളിച്ചിരുന്നത് . അർഥം “The disappeared ”!! ഈ തടവറയുടെ സാനിധ്യം കാരണം , ദ്വീപിലെ കന്യാവനങ്ങൾ വീണ്ടും വർഷങ്ങളോളം നാശമില്ലാതെ നിലകൊണ്ടു.\n2004 ൽ അവസാന തടവുകാരനെയും പറഞ്ഞയച്ച് കൊയ്‌ബാ തടവറ എന്നന്നേക്കുമായി പൂട്ടുമ്പോഴും ദ്വീപിലെ എൺപതു ശതമാനം വനങ്ങളും നൂറ്റാണ്ടുകൾക്ക് മുൻപുള്ള അതേ അവസ്ഥയിൽ തന്നെയായിരുന്നു . ഒരുതരത്തിലുമുള്ള പര്യവേഷണങ്ങളോ , ഗവേഷണങ്ങളോ നടക്കാതിരുന്നതിനാൽ കൊയ്‌ബയിൽ എന്തൊക്കതരം ജീവികളാണ് ഉള്ളതെന്നുപോലും ആർക്കും അറിവില്ലായിരുന്നു .\nഈ കന്യാവനങ്ങളെ സംരക്ഷിക്കുവാൻ 1992 ൽ ഇതൊരു നാഷണൽ പാർക്കായും , 2005ൽ യുനെസ്കോ ദ്വീപിനെ ഒരു വേൾഡ് ഹെറിറ്റേജ് സൈറ്റ് ആയി പ്രഖ്യാപിക്കുകയും ചെയ്തു . അതോടെ ഗവേഷകർക്ക് ഇതൊരു പറുദീസയായി മാറി . പക്ഷെ ദ്വീപിൽ മരണപ്പെട്ട തടവുകാരെ അവിടെയും ഇവിടെയുമായി അടക്കിയിട്ടുണ്ട് എന്ന അറിവ് കാര്യങ്ങൾ കുഴപ്പത്തിലാക്കി.\nകാട്ടിൽ നിന്നും അലർച്ചകളും മറ്റും റിപ്പോർട്ട് ചെയ്യപ്പെട്ടു . ഒരു തടവുപുള്ളിയെ കണ്ടതായി തോന്നി പിറകെ പോയ ആൾ പേടിച്ച് സ്വയം വെടിവെച്ച് മരിക്കുന്നതുവരെയെത്തി കാര്യങ്ങൾ ! പക്ഷെ ഇക്കഥകളിലൊന്നും കുലുങ്ങാതിരുന്ന ഗവേഷകർ ദ്വീപിന്റെ ഉള്ളറകളിലേയ്ക്ക് ഇറങ്ങി ചെന്നു . നാഷണൽ ജ്യോഗ്രഫിക് സൊസൈറ്റി ഒരു BioBlitz പ്രോഗ്രാം കൊയ്‌ബാ ദ്വീപിനായി പ്രഖ്യാപിച്ചു .\nഒരു പ്രത്യേക സ്ഥലത്തെ ജീവവർഗ്ഗങ്ങളുടെ പഠനം ഒരു നിശ്ചിത സമയത്തിനുള്ളിൽ ലോകമെമ്പാടുമുള്ള ആളുകളുടെ സഹകരണത്തോടു കൂടി കൃത്യമായും വേഗതയോടു കൂടിയും ചെയ്തു തീർക്കുന്ന പരിപാടിയാണ് BioBlitz പ്രോജക്റ്റ് .\nഅങ്ങിനെ മുപ്പതോളം ഗവേഷകരുടെ സഹായത്തോടു കൂടി Christian Ziegler എന്ന നാഷണൽ ജ്യോഗ്രഫിക് ഫോട്ടോഗ്രാഫർ ദ്വീപിനുള്ളിൽ നാൽപ്പതോളം ക്യാമെറാ ട്രാപ്പുകൾ വെച്ച് ഏകദേശം 100,000 ത്തോളം ചിത്രങ്ങൾ എടുത്തു.\nതൽഫലമായി കിട്ടിയ വിവരങ്ങൾ ഞെട്ടിപ്പിക്കുന്നതായിരുന്നു . കൊയ്‌ബയിൽ കടവാതിലുകൾ മാത്രം മുപ്പതു തരം! , 172 ഓളം പക്ഷി വർഗ്ഗങ്ങൾ ! അതിൽത്തന്നെ 21 വിഭാഗങ്ങൾ ഭൂമിയിൽ കൊയ്‌ബയിൽ മാത്രമേ ഉള്ളൂ . എഴുപത് വർഗ്ഗം ഉറുമ്പുകളിൽ ഏഴെണ്ണം നാം ആദ്യമായി കാണുന്നവയാണ് . ചുറ്റുമുള്ള കടലിലെ പവിഴപ്പുറ്റുകൾ പസഫിക് തീരങ്ങളിലെ ഏറ്റവും വലുതാണ് . അതിനാൽ തന്നെ ഇവിടെ കണ്ടെത്തിയ മീൻ വർഗ്ഗങ്ങൾ ഏകദേശം 760 . കൂടാതെ , തടവുകാരുടെ ശരീരങ്ങൾ ശാപ്പിട്ടു കഴിഞ്ഞുകൂടിയ സ്രാവ് വർഗ്ഗങ്ങൾ ഏകദേശം 33.\nഇത്രയുമാണ് ഇതുവരെ അനലൈസ് ചെയ്ത ഡേറ്റകളിൽ നിന്നും മനസിലായത് . ഇനിയും റിപ്പോർട്ടുകൾ പുറത്തുവരാനിരിക്കുന്നതേയുള്ളു . Ziegler പറയുന്നത് ഇതാണ് കൊയ്‌ബാ ഒരു തടവറയല്ല , മറിച്ച് പ്രകൃതിസ്നേഹികളുടെ പറുദീസയാണ് !\nക്രൂയിസ് ഷിപ്പുകളോ , ഹെലിക്കോപ്റ്ററുകളോ കൊയ്‌ബയിൽ ചെല്ലില്ല . കൊയ്‌ബ കാണേണ്ടവർ പനാമയിലെ Santa Catalina യിൽ നിന്നും ബോട്ട് പിടിക്കണം . തൊണ്ണൂറ് മിനുട്ട് യാത്ര . ഒരു രാത്രി പരമാവധി അറുപതുപേരെയേ ദ്വീപിൽ താമസിക്കുവാൻ അനുവദിക്കൂ . coibadventure എന്നൊരു കമ്പനി ചെറിയൊരു ചാർട്ടേർഡ് ഫ്ലൈറ്റ് ഇതിനടുത്തുള്ള ദ്വീപിലേക്ക് പറത്തുന്നുണ്ട്.\nWritten By Julius Manue


പൂജയുടെ മറവിൽ തട്ടിപ്പ് നടത്തി ഒളിവിൽകഴിഞ്ഞയാളെ പോലീസ് പിടികൂടി - Media Malayalam (മീഡിയ മലയാളം)\nപൂജയുടെ മറവിൽ തട്ടിപ്പ് നടത്തി ഒളിവിൽകഴിഞ്ഞയാളെ പോലീസ് പിടികൂടി. വയനാട് ലക്കിടി അറമല സ്വദേശി കൂപ്ലിക്കാട്ടിൽ രമേശിനെയാണ് (36) വ്യാഴാഴ്ച പുലർച്ചെ കൊല്ലം പുനലൂർ കുന്നിക്കോടുള്ള വാടകവീട്ടിൽനിന്ന് നിലമ്പൂർ പോലീസ് ഇൻസ്‌പെക്ടർ ടി.എസ്. ബിനുവിന്റെ നേതൃത്വത്തിൽ അറസ്റ്റ് ചെയ്തത്. ഇയാൾ രമേശൻ നമ്പൂതിരി, രമേശൻ സ്വാമി, സണ്ണി തുടങ്ങിയ പേരുകളിലും അറിയപ്പെട്ടിരുന്നു.\nPrevious articleമക്കളെ ഉപേക്ഷിച്ച് ഒളിച്ചോടിയ കമിതാക്കളെ വെള്ളറട പോലീസ് അറസ്റ്റുചെയ്തു\nNext articleവൈദ്യുതിച്ചാർജ് കുടിശ്ശികയുണ്ടെന്നും അടച്ചില്ലെങ്കിൽ വൈദ്യുതി വിച്ഛേദിക്കുമെന്നുംപറഞ്ഞ് ആളുകളിൽനിന്ന് പണം തട്ടി;കെ.എസ്.ഇ.ബി. ജീവനക്കാരനെന്ന വ്യാജേന വീടുകളിലെത്തി തട്ടിപ്പു നടത്തിയയാൾ അറസ്റ്റിൽ


ബുറെവിക്ക് പിന്നാലെ വരുന്നത് അര്ണബോ – Christian Live\nതുടർച്ചയായ ചുഴലിക്കാറ്റ് ഭീഷണിയിൽ ഇന്ത്യൻ മഹാസമുദ്രമേഖല\nചെന്നൈ: ഇന്ത്യയും ശ്രീലങ്കയും അടക്കമുളള രാജ്യങ്ങളിലെ ജനങ്ങളെ ദിവസങ്ങളോളം ആശങ്കയിൽ നിർത്തിയ ബുറേവി ചുഴലിക്കാറ്റിന് പിന്നാലെ ഇന്ത്യൻ മഹാസമുദ്രത്തിൽ അടുത്ത ചുഴലിക്കാറ്റ് രൂപപ്പെടാൻ സാദ്ധ്യത. ഇന്ത്യൻ കാലാവസ്ഥാ നിരീക്ഷണ കേന്ദ്രമാണ് പേര് പുറത്തുവിട്ടത്.\nഫാനി, വായു, ബുൾബുൾ, ഹിക്ക, അംഫാൻ, നിസർഗ, നിവാർ, ബുറേവി എന്നിവയാണ് അടുത്തിടെ രൂപംകൊണ്ട ചുഴലിക്കാറ്റുകൾ. ഈ പേരുകൾക്കൊപ്പമാണ് അർണബും ഇടംപിടിക്കാൻ ഒരുങ്ങുന്നത്. നിവാർ ചുഴലിക്കാറ്റിന് പിന്നാലെയാണ് ബുറേവി എത്തിയത്.\nബുറേവി ചുഴലിക്കാറ്റ് തമിഴ്‌നാട്ടിലും പുതുച്ചേരിയിലും കേരളത്തിലുമടക്കം കനത്ത നാശം വിതച്ചേക്കുമെന്ന് കാലാവസ്ഥാ വകുപ്പ് മുന്നറിയിപ്പ് നൽകിയിരുന്നു. തമിഴ്‌നാട്ടിലും പുതുച്ചേരിയിലും കനത്ത മഴ രേഖപ്പെടുത്തിയിരുന്നു. മഴ പെയ്തിരുന്നുവെങ്കിലും കേരളത്തിൽ ശക്തി കുറഞ്ഞ് ന്യൂനമർദ്ദമായാണ് ബുറേവി എത്തിയത്.\nഐ.പി.സി ഡൽഹി സ്റ്റേറ്റ് സോദരി സമാജം: സംയുക്ത ആരാധന ഡിസംബർ11 മുതൽ 13 വരെ\nദുബൈയിൽ കോവിഡ് ബാധിച്ച് ചികിത്സയിലിരുന്ന മലയാളി…\nഹിമാചൽ പ്രദേശിൽ മണ്ണിടിച്ചിൽ; 40 ൽ അധികം ആളുകളെ…\nവിദ്യാലയങ്ങൾ തുറക്കാൻ ഒരുക്കങ്ങൾ, അറിയിപ്പ് ലഭിച്ചാല് ഉടന്…


യോഗിയെ നേരിടാൻ ഒരുങ്ങിത്തന്നെ; അഖിലേഷ് അസംഗഡിൽ നിന്ന് മത്സരിക്കും | akhilesh yadav may contest from azamgarh\nയോഗിയെ നേരിടാൻ ഒരുങ്ങിത്തന്നെ; അഖിലേഷ് അസംഗഡിൽ നിന്ന് മത്സരിക്കും\nആദ്യമായാണ് അഖിലേഷ് നിയമസഭയിലേക്ക് മത്സരിക്കുന്നത്\n19 Jan 2022 8:22 AM GMT\nലഖ്‌നൗ: നിയമസഭയിലേക്ക് മത്സരിക്കാനുള്ള മുഖ്യമന്ത്രി യോഗി ആദിത്യനാഥിന്‍റെ തീരുമാനത്തിന് പിന്നാലെ, എസ്പി അധ്യക്ഷൻ അഖിലേഷ് യാദവും സമാന തീരുമാനത്തിലേക്ക്. അസംഗഡിലെ ഗോപാൽപൂരിൽ നിന്ന് അഖിലേഷ് ജനവിധി തേടുമെന്ന് പാർട്ടി വൃത്തങ്ങൾ അറിയിച്ചു. മത്സരിക്കാനുള്ള സന്നദ്ധത അഖിലേഷും അറിയിച്ചിട്ടുണ്ട്. നിലവിൽ അസംഗഡിൽ നിന്നുള്ള ലോക്‌സഭാംഗമാണ് അദ്ദേഹം.\nമത്സരിക്കാനില്ലെന്നും സംസ്ഥാനത്തെ ഓരോ സീറ്റിലും ശ്രദ്ധ കേന്ദ്രീകരിക്കുമെന്നുമാണ് അഖിലേഷ് നേരത്തെ അറിയിച്ചിരുന്നത്. എന്നാൽ യോഗിയുടെ പ്രഖ്യാപനത്തിന് പിന്നാലെ തീരുമാനം മാറ്റുകയായിരുന്നു. ആദ്യമായാണ് അഖിലേഷ് യാദവ് നിയമസഭയിലേക്ക് മത്സരിക്കുന്നത്. കിഴക്കൻ ഉത്തർപ്രദേശിലെ ഗോരഖ്പൂരിൽ നിന്നാണ് യോഗി ജനവിധി തേടുന്നത്.\n2012ൽ സംസ്ഥാനത്ത് എസ്പി വൻ വിജയം നേടിയപ്പോൾ മുഖ്യമന്ത്രിയായിരുന്നു അഖിലേഷ്. 38കാരനായിരുന്ന അദ്ദേഹം രാജ്യത്തെ ഏറ്റവും പ്രായം കുറഞ്ഞ മുഖ്യമന്ത്രിയുമായിരുന്നു. ആ സമയത്ത് കന്നൗജിൽ നിന്നുള്ള എംപിയായിരുന്നു അദ്ദേഹം. പിന്നീട് സംസ്ഥാന ലജിസ്ലേറ്റീവ് കൗൺസിലിലേക്ക് തെരഞ്ഞെടുക്കപ്പെടുകയായിരുന്നു. കന്നൗജ് സീറ്റിൽ ഭാര്യ ഡിംപിൾ യാദവ് എതിരില്ലാതെ തെരഞ്ഞെടുക്കപ്പെട്ടു.\nഅതിനിടെ, അഖിലേഷിന്റെ സഹോദരൻ പ്രതീക് യാദവിന്റെ ഭാര്യ അപർണ യാദവ് ബുധനാഴ്ച ബിജെപിയിൽ ചേർന്നു. തെരഞ്ഞെടുപ്പ് പടിവാതിൽക്കലെത്തി നിൽക്കെ നിരവധി ബിജെപി നേതാക്കൾ എസ്പിയിലേക്ക് ചേക്കേറിയതിന് പിന്നാലെയാണ്, മുലായം കുടുംബത്തിൽ നിന്നുള്ള ഒരംഗം ഭരണകക്ഷിയിലെത്തുന്നത്.\nപാർട്ടിയിൽ ചേർന്നാൽ അപർണക്ക് സീറ്റ് നൽകുമെന്ന് ബി.ജെ.പി നേതൃത്വം ഉറപ്പ് നൽകിയിരുന്നു. സമാജ് വാദി പാർട്ടിയിൽ സജീവമായി പ്രവർത്തിച്ചിരുന്നയാളാണ് അപർണ യാദവ്. 2017ലെ ലോക്‌സഭാ തെരഞ്ഞെടുപ്പിൽ ലഖ്‌നൗ കന്റോൺമെന്റ് മണ്ഡലത്തിൽ മത്സരിച്ച അവർ ബിജെപി സ്ഥാനാർത്ഥിയായ റിതാ ബഹുഗുണ ജോഷിയോട് 33,796 വോട്ടിനാണ് തോറ്റത്. ലഖ്‌നൗ കാന്റിൽ നിന്ന് ഇവർ ജനവിധി തേടുമെന്നാണ് റിപ്പോർട്ട്.\nനേരത്തെ, സ്വഛ് ഭാരത് ക്യാമ്പയിനിന്റെ പേരിൽ മോദി സർക്കാരിനെ പ്രശംസിച്ച് അപർണ രംഗത്തെത്തിയിരുന്നു. കശ്മിരിന്റെ പ്രത്യേക ഭരണഘടനാ പദവി റദ്ദാക്കിയ നടപടിയെയും പൗരത്വ രജിസ്റ്റർ നടപ്പാക്കാനുള്ള നീക്കത്തെയും അവർ പിന്തുണച്ചിരുന്നു.\nTAGS :election2022 pollsfive akhilesh yadav


മദ്യ ഉത്പാദനം നിര്‍ത്തി, സാനിറ്റൈസറുകള് നിര്‍മ്മിച്ച് വോണിന്റെ കമ്പനി - Malayalam MyKhel\n» മദ്യ ഉത്പാദനം നിര്‍ത്തി, സാനിറ്റൈസറുകള് നിര്‍മ്മിച്ച് വോണിന്റെ കമ്പനി\nമദ്യ ഉത്പാദനം നിര്‍ത്തി, സാനിറ്റൈസറുകള് നിര്‍മ്മിച്ച് വോണിന്റെ കമ്പനി\nPublished: Friday, March 20, 2020, 17:45 [IST]\nകൊറോണ മഹാമാരിയെ ഒറ്റക്കെട്ടായി നേരിടുകയാണ് ലോകരാജ്യങ്ങള്. വൈറസ് ബാധ തടയാന് സാധ്യമായ എല്ലാ വഴികളും ഭരണാധികാരികള് തേടുന്നുണ്ട്. ഹാന്‍ഡ് സാനിറ്റൈസറുകളുടെ ഉപയോഗം പ്രോത്സാഹിപ്പിക്കുകയാണ് കൊറോണയ്ക്ക് എതിരെ അവലംബിക്കുന്ന പ്രധാന മാര്‍ഗ്ഗങ്ങളിലൊന്ന്.\nകൊറോണ ഭീതി തുടരുന്ന പശ്ചാത്തലത്തില് ജനങ്ങള് ഒന്നടങ്കം ഹാന്‍ഡ് സാനിറ്റൈസറുകള് വാങ്ങാന് തിരക്കുകൂട്ടുന്നു. പക്ഷെ പലയിടത്തും ഹാന്‍ഡ് സാനിറ്റൈസറുകള്‍ക്ക് ക്ഷാമമുണ്ട്. ഈ അവസരത്തില് സ്വന്തം മദ്യ നിര്‍മ്മാണശാലയില് ഹാന്‍ഡ് സാനിറ്റൈസറുകള് നിര്‍മ്മിച്ചു നല്‍കുകയാണ് ക്രിക്കറ്റ് ഇതിഹാസം ഷെയ്ന് വോണ്.\nമാര്‍ച്ച് 17 മുതല് വോണിന്റെ 'സെവന് സീറോ എയ്റ്റ് ജിന്' കമ്പനി മദ്യം ഉത്പാദിപ്പിക്കുന്നില്ല. പകരം 70 ശതമാനം ആല്‍ക്കഹോള് അടങ്ങിയ മെഡിക്കല് ഗ്രേഡ് ഹാന്‍ഡ് സാനിറ്റൈസറാണ് പുറത്തിറക്കുന്നത്. പശ്ചിമ ഓസ്‌ട്രേലിയയിലെ ആശുപത്രികളിലേക്കാണ് ഈ സാനിറ്റൈസറുകള് ചെല്ലുന്നതും.\n'പ്രതിസന്ധിഘട്ടത്തിലൂടെയാണ് ഓസ്‌ട്രേലിയ കടന്നുപോകുന്നത്. കൊറോണയ്ക്ക് എതിരെ പോരാടുന്ന ആരോഗ്യമേഖലയിലേക്ക് നമ്മളാല് കഴിയാവുന്ന സഹായങ്ങള് ഓരോരുത്തരും ചെയ്യണം. ഇതു നമ്മുടെ കടമയാണ്', ഔദ്യോഗിക പ്രസ്താവനയില് ഷെയ്ന് വോണ് പറഞ്ഞു. നിലവില് ഇതുവരെ 565 പേര്‍ക്കാണ് ഓസ്‌ട്രേലിയയില് കൊറോണ സ്ഥിരീകരിച്ചത്. ആറു മരണങ്ങളും സംഭവിച്ചു. ആഗോളതലത്തില് കൊറോണ വൈറസു ബാധയേറ്റു മരിച്ചവരുടെ എണ്ണം പതിനായിരം കടന്നിട്ടുണ്ട്.\nMost Read: ഇവര് വെറും ഏറുകാരല്ല, വേണമെങ്കില് നേടും സെഞ്ച്വറി തന്നെ! കൂട്ടത്തില് ഒരു ഇന്ത്യന് താരവും\nജനങ്ങള് ഒത്തുകൂടാനുള്ള സാഹചര്യം പരമാവധി ഒഴിവാക്കിയാണ് കൊറോണയെ ചെറുത്തുനില്‍ക്കാന് ലോകരാജ്യങ്ങള് ശ്രമിക്കുന്നത്. ഇതിന്റെ ഭാഗമായി കായിക മത്സരങ്ങള് താത്കാലികമായി നിര്‍ത്തിവെച്ചിരിക്കുകയാണ്.\nഇറ്റാലിയന് ക്ലബ് ഫുട്‌ബോള് ലീഗായ സീരീ എ, സ്പാനിഷ് ലീഗായ ലാ ലിഗ, ഇംഗ്ലീഷ് പ്രീമിയര് ലീഗ്, എഎഫ്‌സി കപ്പ്, എന്‍ബിഎ തുടങ്ങിയ പ്രമുഖ ടൂര്‍ണമെന്റുകളെല്ലാം നിര്‍ത്തി. ഈ വര്‍ഷം നടക്കാനിരുന്ന യൂറോ കപ്പും കോപ്പ അമേരിക്കയും അടുത്തവര്‍ഷമാണ് നടക്കുക.\nക്രിക്കറ്റ് ലോകത്തും ചിത്രം വ്യത്യസ്തമല്ല. രാജ്യാന്തര പരമ്പരകളെല്ലാം അതത് ബോര്‍ഡുകള് കൂടിയാലോചിച്ച് റദ്ദു ചെയ്തു. ബംഗ്ലാദേശില് നടക്കാനിരിക്കുന്ന ലോക ഇലവനും ഏഷ്യാ ഇലവനും തമ്മിലെ ട്വന്റി-20 പരമ്പര ബിസിബി നീട്ടി. സച്ചിനും ലാറയും ദില്‍ഷനും ലീയും ഉള്‍പ്പെടെ ഇതിഹാസ താരങ്ങള് അണിനിരന്ന റോഡ് സേഫ്റ്റി ലോക സീരീസും നിര്‍ത്തിവെച്ച മത്സരങ്ങളുടെ പട്ടികയിലുണ്ട്.\nരാജ്യാന്തര മത്സരങ്ങളെ കുറിച്ച് ഇംഗ്ലീഷ് ക്രിക്കറ്റ് ബോര്‍ഡ് ആലോചന തുടങ്ങി, പദ്ധതി ഇങ്ങനെ\nഒന്ന് ശ്വാസം എടുക്കാന് പോലും ബുദ്ധിമുട്ടി; കൊറോണ ബാധിച്ചപ്പോഴുള്ള അനുഭവം പങ്കുവെച്ച് ഡിബാല\n17 min ago കൊവിഡ്-19: പാക് സ്‌ക്വാഷ് ഇതിഹാസം അസം ഖാന് ഓര്‍മയായി, മരണം ലണ്ടനില്\n45 min ago ധോണി ലക്ഷ്യമിട്ടത് വെറും 30 ലക്ഷം! ശേഷം സ്വസ്ഥ ജീവിതം... അന്നു തന്നോടു പറഞ്ഞു- വസീം ജാഫര്\nStory first published: Friday, March 20, 2020, 17:45 [IST]


മതതീവ്രവാദത്തിനെതിരെ വത്തിക്കാനും അല് അസ്ഹറും ഒന്നിക്കുന്നു - Sathyadeepam\n|^| Home -> International -> മതതീവ്രവാദത്തിനെതിരെ വത്തിക്കാനും അല് അസ്ഹറും ഒന്നിക്കുന്നു\nമതതീവ്രവാദത്തിനെതിരെ വത്തിക്കാനും അല് അസ്ഹറും ഒന്നിക്കുന്നു\nഅക്രമങ്ങളെ ന്യായീകരിക്കുന്നതിന് മതവിശ്വാസത്തെ ഉപയോഗിക്കുന്നതിനെതിരായ പ്രവര്‍ത്തനങ്ങള്‍ക്കായി ഒന്നിച്ചു നീങ്ങുവാന് വത്തിക്കാനും സുന്നി ഇസ്ലാമിന്‍റെ പരമോന്നത പണ്ഡിതകേന്ദ്രമായ അല് അസ്ഹര് യൂണിവേഴ്സിറ്റിയും തീരുമാനിച്ചു. ഇതു സംബന്ധി ച്ച സംഭാഷണങ്ങള്‍ക്കായി വത്തിക്കാന് മതാന്തര സംഭാഷണ കാര്യാലയത്തിന്‍റെ അദ്ധ്യക്ഷന് കാര്‍ഡിനല് ജീന് ലൂയി ടവ്റാന് ഈജിപ്തിലെ അല് അസ്ഹര് ആസ്ഥാനം സന്ദര്‍ശിച്ചു. അല് അസ്ഹറില് നടന്ന സെമിനാറില് കാര്‍ഡിനലും കാര്യാലയത്തിന്‍റെ സെക്രട്ടറിയായ ആര്‍ച്ചുബിഷപ് മിഗുവേല് ഗ്വിക്സോട്ടും ഇസ്ലാം വിഭാഗത്തിന്‍റെ മേധാവിയായ മോണ്. ഖാലിദ് അകാഷേയും പങ്കെടുത്തു. ലോകത്തിലെ 150 കോടിയോളം വരുന്ന സുന്നി മുസ്ലീങ്ങളുടെ ആത്മീയ പരമാചാര്യനായി കരുതപ്പെടുന്നത് അല് അസ്ഹര് ഇമാമും യൂണിവേഴ്സിറ്റി അദ്ധ്യക്ഷനുമായ അഹമ്മദ് അല് തയ്യെബ് ആണ്.\nറോമിലെ ആംഗ്ലിക്കന് പള്ളിയില് ആദ്യമായി പേപ്പല് സന്ദര്‍ശനം\nഫ്രാന്‍സിസ് മാര്‍പാപ്പ, സകല വിശുദ്ധരുടെയും പേരിലുള്ള റോമിലെ ആംഗ്ലിക്കന് ദേവാലയം സന്ദര്‍ശിച്ചു. ആംഗ്ലിക്കന് സഭയുടെ പ്രാര്‍ത്ഥനാശുശ്രൂഷ ആദ്യമായി റോമില് ആരംഭിച്ചതിന്‍റെ ഇരുന്നൂറാം വാര്‍ഷികാഘോഷങ്ങളോടനുബന്ധിച്ചായിരുന്നു മാര്‍പാപ്പയുടെ സന്ദര്‍ശനം. റോമിലെ ഒരു ആംഗ്ലിക്കന് ദേവാലയം ഒരു മാര്‍പാപ്പ സന്ദര്‍ശിക്കുന്നത് ആദ്യമായിട്ടാണ്. ഒരു സഭൈക്യ ശുശ്രൂഷയാണ് പേപ്പല് സന്ദര്‍ശനത്തോടനുബന്ധിച്ചു ആംഗ്ലിക്കന് ദേവാലയത്തില് നടത്തിയത്. പ്രാര്‍ത്ഥനകള്‍ക്കു ശേഷം ഇടവക സമൂഹത്തിലെ അംഗങ്ങളുടെ ചോദ്യങ്ങള്‍ക്കു മാര്‍പാപ്പ മറുപടി നല്‍കുകയും ചെയ്തു.\nകോംഗോ, പാക് അക്രമങ്ങളിലെ ഇരകള്‍ക്കായി പാപ്പ പ്രാര്‍ത്ഥിച്ചു\nആഫ്രിക്കന് രാജ്യമായ കോംഗോയിലും പാക്കിസ്ഥാനിലുമുണ്ടായ ഭീകരാക്രമണങ്ങളിലെ ഇരകള്‍ക്കായി ഫ്രാന്‍സിസ് മാര്‍പാപ്പ പ്രാര്‍ത്ഥിച്ചു. കോംഗോയില് നിരവധി കുട്ടികളെ സ്കൂളുകളില് നിന്നും വീടുകളില് നിന്നും വേര്‍പെടുത്തി പടയാളികളായി ഉപയോഗിക്കുന്നതില് മാര്‍പാപ്പ ദുഃഖം പ്രകടിപ്പിച്ചു. പാക്കിസ്ഥാനിലെ സൂഫി കേന്ദ്രത്തില് നടത്തിയ ആക്രമണത്തില് മരിക്കുകയും പരിക്കേല്‍ക്കുകയും ചെയ്തവര്‍ക്കു വേണ്ടി പ്രാര്‍ത്ഥിച്ച മാര്‍പാപ്പ അവരുടെ കുടുംബാംഗങ്ങളെ ആശ്വസിപ്പിച്ചു. വിദ്വേഷം കൊണ്ടു കഠിനമാക്കപ്പെട്ടിരിക്കുന്ന എല്ലാ ഹൃദയങ്ങളും ദൈവഹിതമനുസരിച്ചു സമാധാനത്തിലേയ്ക്കു പരിവര്‍ത്തനപ്പെടുവാന് ഇടയാകട്ടെയെന്നു മാര്‍പാപ്പ ആശംസിച്ചു.\nമാര്‍പാപ്പ ഇടവകസന്ദര്‍ശനം നടത്തി\nഫ്രാന്‍സിസ് മാര്‍പാപ്പ റോമാ രൂപതയിലെ സാന്താമരിയാ ജോസഫാ ഇടവകയില് സന്ദര്‍ശനം നടത്തി. മാര്‍പാപ്പയും റോമാ രൂപതയുടെ മെത്രാനുമായി സ്ഥാനമേറ്റ ശേഷം മാര്‍പാപ്പ സന്ദര്‍ശിക്കുന്ന പതിമൂന്നാമത്തെ ഇടവകയാണിത്. റോം രൂപതയുടെ കാര്‍ഡിനല് വികാരി ആഗസ്റ്റിനോ വല്ലിനി, രൂപതയുടെ പൗരസ്ത്യപ്രദേശത്തിന്‍റെ സഹായമെത്രാന്, ഇടവക വികാരി എന്നിവര് ചേര്‍ന്ന് പാപ്പയെ ഇടവകയിലേയ്ക്കു സ്വീകരിച്ചു. ഇടവകയിലെ കുട്ടികളെയും യുവജനങ്ങളെയും പ്രത്യേകമായി കണ്ട മാര്‍പാപ്പ രോഗികളെയും വയോധികരെയും അടുത്തയിടെ കുഞ്ഞുങ്ങള്‍ക്കു ജ്ഞാനസ്നാനം നല്‍കിയ യുവമാതാപിതാക്കളെയും സന്ദര്‍ശിച്ചു.


ഫീൽഡിലും പുലിയാണ് സ്‌മൃതി മന്ദാന; ഓസീസിനെതിരായ തകർപ്പൻ പ്രകടനം; വീഡിയോ-Hows that for an effort mandhana stopsafour inches form the rope\nHows That For An Effort Mandhana Stops A Four Inches From The Rope\nഓസീസിനെതിരായ മൂന്നാം ഏകദിനത്തിൽ നടത്തിയ തകർപ്പൻ പ്രകടനത്തിന്റെ വീഡിയോ കാണാം\nകഴിഞ്ഞ വനിത ലോകകപ്പ് ക്രിക്കറ്റ് വരെ ഇന്ത്യയുടെ വനിത ക്രിക്കറ്റ് താരങ്ങളിൽ ഒന്നോ രണ്ടോ പേരെ മാത്രമേ ചുരുക്കം പേർക്ക് എങ്കിലും അറിയുമായിരുന്നുളളൂ. എന്നാൽ വനിത ക്രിക്കറ്റ് ടീമിന്റെ പ്രസിദ്ധി രാജ്യമാകെ വളർന്നത് പെട്ടെന്നാണ്. അതിൽ ഏറ്റവും കൂടുതൽ സ്നേഹം നേടിയ താരം ഇന്ത്യയുടെ ഓപ്പണർ കൂടിയായ സ്‌മൃതി മന്ദാനയും.\nരണ്ട് തകർപ്പൻ സെഞ്ചുറികളിലൂടെ ഇന്ത്യയിലെ ക്രിക്കറ്റ് ആരാധകരുടെ നെഞ്ചകം കീഴടക്കി സ്‌മൃതി. ഒറ്റയ്ക്ക് മൽസരം വിജയിപ്പിക്കാനുളള ഇന്ത്യയുടെ താരങ്ങളിൽ ഒരാൾ എന്ന നിലയിലേക്ക് ചുരുങ്ങിയ കാലം കൊണ്ട് സ്മൃതി വളർന്നു. ഇന്നിപ്പോൾ ടീം ഇന്ത്യയുടെ അവിഭാജ്യ ഘടകമാണ് സ്‌മൃതി.\nഇപ്പോൾ നടന്നുകൊണ്ടിരിക്കുന്ന ഓസീസിനെതിരായ ക്രിക്കറ്റ് പരമ്പര ഇന്ത്യൻ വനിതകളെ സംബന്ധിച്ച് അത്ര സുഖമുളളതല്ല. ആദ്യ രണ്ട് മൽസരങ്ങളും തോറ്റ് പരമ്പര നഷ്ടപ്പെട്ട ഇന്ത്യ മൂന്നാമത്തെയും അവസാനത്തേതുമായ മൽസരത്തിൽ ഓസീസിനെ നേരിടുകയാണ് ഇപ്പോൾ.\nഎന്നാൽ സ്മൃതി മന്ദാന ഈ ടൂർണമെന്റിലും തിളക്കമാർന്ന പ്രകടനം കാഴ്ചവച്ചിരുന്നു. ആദ്യ കളിയിൽ 12 റൺസിന് പുറത്തായെങ്കിലും രണ്ടാമത്തെ മൽസരത്തിൽ 67 റൺസെടുത്ത മന്ദാന ഇന്നത്തെ കളിയിലും 52 റൺസെടുത്തു.\nഎന്നാൽ താൻ ഫീൽഡിലും വീറുളള പെൺപുലിയാണെന്ന് തെളിയിച്ചിരിക്കുകയാണ് മന്ദാന ഇപ്പോൾ. ഓസീസിനെതിരായ മൂന്നാം ഏകദിനത്തിൽ ദീപ്തിയുടെ പന്ത് ഹീലി ബൗണ്ടറിയിലേക്ക് പായിച്ചപ്പോൾ ഇത് തടുക്കാൻ സ്മൃതി നടത്തിയ ശ്രമമാണ് ഏറെ ചർച്ചയായത്.\n18-ാം ഓവറിലെ രണ്ടാം പന്തിൽ ഹീലിയാണ് ദീപ്തിയുടെ പന്ത് സ്ലിപ്പിലൂടെ ബൗണ്ടറിയിലേക്ക് പായിച്ചത്. ആദ്യ പന്ത് തടുക്കാൻ മന്ദാന ശ്രമം നടത്തിയെങ്കിലും ഇത് വിജയിച്ചില്ല. എന്നാൽ പന്തിന് പിന്നാലെ പാഞ്ഞ മന്ദാന ബൗണ്ടറി ലൈനിൽ തൊട്ടു-തൊട്ടില്ലെന്ന് നിൽക്കെ പന്ത് പുറത്തേക്ക് തട്ടിയിട്ട് ബൗണ്ടറി തടുത്തു.\nTags: Australia, India, Smriti Mandana


പ്രസവം കഴിഞ്ഞ് മൂന്നാം മാസം കൂടിയത് 20 കിലോ! ഡബിൾ സ്പീഡിൽ ഫിറ്റ്നസിലേക്ക് മടങ്ങിയ ദിൽന മാജിക്\nസുംബ ഇൻസ്ട്രക്ടറായ ദിൽന പ്രസവത്തെ തുടർന്ന് കൂടിയ 20 കിലോ കുറച്ചത് സുംബയും വർക് ഔട്ടുകളും സ്വന്തമായി ചെയ്ത ഡയറ്റ് ക്രമീകരണവും വഴി. പ്രസവത്തെ തുടർന്ന് 20 കിലോയാണ് കൂടിയത്. സിസേറിയനായിരുന്നതിനാൽ വ്യായാമം ആരംഭിക്കാൻ കുറച്ചു കാലതാമസമെടുത്തു. പക്ഷേ, അതിനു മുൻപു...\nട്രെൻഡി ലുക്കിൽ തിളങ്ങി അദിതി രവി; വനിത കവർ ഷൂട്ട് വിഡിയോ കാണാം\nസണ്ണി വെയ്ൻ നായകനായ ’അലമാര’യിലൂടെ മലയാള സിനിമയിൽ അരങ്ങേറ്റം കുറിച്ച നടിയാണ് അദിതി രവി. മോഡലിങ് രംഗത്തുനിന്ന് സിനിമയിലെത്തിയ അദിതിയുടെ വരാനിരിക്കുന്ന ചിത്രം പ്രണവ് മോഹൻലാൽ ആദ്യമായി നായകനാകുന്ന ’ആദി’യാണ്. സിനിമയിലെ മൂന്നു നായികമാരിൽ ഒരാളാണ് അദിതി. വനിതയുടെ...\nഇനി റോയൽ ലുക്കിൽ പാർട്ടികളിൽ തിളങ്ങാം; സാരിയിലും പുതുപുത്തൻ ട്രെൻഡ്സ്!\nകഴിഞ്ഞ ഒരു വർഷം സാരിയിൽ തൊട്ടുഴിഞ്ഞുപോയ ട്രെൻഡ്സ് എന്താണ്? വരും വർഷത്തിൽ ആ ട്രെൻഡുകൾക്ക് എന്തൊക്കെ മാറ്റങ്ങൾ? വനിത ആനുവൽ സ്പെഷൽ ഫാഷൻ... സാരിയിൽ ഡൾ നിറങ്ങളോ? അതും പാർട്ടിവെയർ സാരിയിൽ? അതെല്ലാം നല്ല ചുവപ്പും പച്ചയും നീലയും നിറങ്ങളിൽ വെട്ടിത്തിളങ്ങണമെന്ന്...\nപവർഫുൾ, എനർജറ്റിക്.. ജോലിസ്ഥലത്ത് കേൾക്കാൻ കൊതിക്കുന്ന അഭിനന്ദനങ്ങൾ ഇനി തേടിയെത്തും\nTeaching style ചെട്ടിനാട് കോട്ടൻ സാരിക്ക് കോൺട്രാസ്റ്റ് സ്റ്റൈൽ പകരാൻ ഇൻഡിഗോ ഹൈനെക് ജാക്കറ്റ് Design the rule പ്രിന്റഡ് എ ലൈൻ റെഡ് ടോപ്പിന് കൂട്ടായി ലോങ് സ്ലീവ്‌ലെസ് കട്ട്‌വർക്ക് ജാക്കറ്റ് Capture the rare കോഫി ബ്രൗൺ പേർഷ്യൻ ചെക്ക് ലോങ് കുർത്തിക്ക് പിസ്ത...


കശ്മീരില് ഏറ്റുമുട്ടല് : ഒരു ഭീകരന് കൊല്ലപ്പെട്ടു :: Janmabhumi Daily\nFriday 22 February 2019 10:04 am IST\nശ്രീനഗര്: ജമ്മു കശ്മീരില് സുരക്ഷാ സൈന്യവുമായുണ്ടായ ഏറ്റമുട്ടലില് ഒരു ഭീകരന് കൊല്ലപ്പെട്ടു. ബാരമുള്ള ജില്ലയിലെ സോപോറില് ഇന്ന് പുലര്‍ച്ചയോടെ ഭീകരരുമായി സൈന്യം ആരംഭിച്ച ഏറ്റുമുട്ടല് തുടരുന്നു. ലഷ്കര് ഭീകരരെയാണ് സൈന്യം വളഞ്ഞത്. കൂടുതല് വിവരങ്ങള് സൈന്യം പുറത്തുവിട്ടിട്ടില്ല.\nപ്രദേശത്ത് ഭീകരര് ഒളിച്ചു താമസിക്കുന്നതായി വിവരം ലഭിച്ചതിനെ തുടര്‍ന്ന് സുരക്ഷാ സൈന്യം തെരച്ചില് നടത്തുന്നതിനിടെ ഇവര്‍ക്കു നേരെ വെടിയുതിര്‍ക്കുകയായിരുന്നു. പിന്നീട് സൈന്യം തിരിച്ചടിച്ചു.\nഅതേസമയം, ജയ്‌ഷെ മുഹമ്മദിനു പിന്നാലെ പുല്‍വാമ മാതൃകയില് ഇന്ത്യയിലെ സൈനികര്‍ക്കും അര്‍ധസൈനികര്‍ക്കും നേരെ ആക്രമണം നടത്തുമെന്ന് ഹിസ്ബുല് മുജാഹിദ്ദീന് ഭീഷണി മുഴക്കിയിട്ടുണ്ട്. ഹിസ്‌ബുള് ഓപ്പറേഷനല് കമാന്‍ഡര് റിയാസ് എ. നയ്ക്ക് പുറത്തുവിട്ട 17 മിനിറ്റ് ശബ്ദസന്ദേശത്തിലാണ് ഇനിയും ആക്രമണം നടത്തുമെന്ന ഭീഷണിയുള്ളത്. ഇതിനെ തുടര്‍ന്ന് കാശ്മീരില് സുരക്ഷ ശക്തമാക്കി.\nഅതേസമയം, പുല്‍വാമ ഭീകരാക്രമണത്തിന്റെ പശ്ചാത്തലത്തില് കാശ്മീരില് സൈനികരെ കൊണ്ടുപോകുന്നതിന് പുതിയ മാര്‍ഗനിര്‍ദേശം പുറപ്പെടുവിച്ചു. കരസേന, സിആര്‍പിഎഫ്, ബിഎസ്‌എഫ് ഭടന്മാരെ ഒരുമിച്ചായിരിക്കും ഇനി വിവിധ കേന്ദ്രങ്ങളിലേക്ക് കൊണ്ടുപോകുക. ഈ സമയങ്ങളില് പൊതുഗതാഗതം നിര്‍ത്തിവെയ്ക്കും. സൈനികര്‍ക്കുള്ള ഇടത്താവളങ്ങളുടെ എണ്ണം കൂട്ടുകയും ചെയ്യും.\nകശ്മീരില് ഏറ്റുമുട്ടല്; ഒരു ഭീകരന് കൊല്ലപ്പെട്ടു\nകശ്മീരില് ഏറ്റുമുട്ടലില് ഒരു ഭീകരന് കൊല്ലപ്പെട്ടു\nകശ്മീരില് ഏറ്റുമുട്ടല്: ഹിസ്ബുള് ബുജാഹിദ്ദീന് ഭീകരന് കൊല്ലപ്പെട്ടു\nജമ്മുകശ്മീരിലെ ബുദ്ഗാമില് ഏറ്റുമുട്ടല്; ഒരു ഭീകരന് കൊല്ലപ്പെട്ടു